EU salur bantuan kemanusian ke timur DR Congo

BRUSSELS, 23 OGOS – Kesatuan Eropah (EU) pada Rabu mengumumkan penghantaran bantuan kemanusiaan menerusi udara di timur Republik Demokratik Congo; membawa bekalan yang sangat diperlukan ke bandar Goma.Operasi itu, dilihat sebagai tindakan susulan kepada rayuan Persatuan Bangsa-bangsa Bersatu (PBB), bagi menyumbang kepada sejumlah besar penduduk negara itu yang dilanda pertempuran kumpulan bersenjata dan penghijrahan besar-besaran, kata Pesuruhjaya Pengurusan Krisis EU, Janez Lenarcic.Kesatuan Eropah akan menghantar 180 tan bekalan makanan, ubat-ubatan dan bekalan lain melalui dua penerbangan dari Eropah ke ibu negara Kenya, Nairobi.Menerusi Nairobi, sebanyak lapan penerbangan akan membawa bantuan ke Goma, dengan dua daripadanya telah dilaksanakan kelmarin, kata pegawai EU.Awal Ogos lalu, PBB menyatakan kebimbangan mengenai keadaan yang semakin meruncing di tiga wilayah di Timur Republik Demokratik Congo iaitu di Kivu Utara, Kivu Selatan dan Ituri yang menyaksikan hampir 5.6 juta orang telah kehilangan tempat tinggal sejak 16 bulan lalu.Kumpulan militan dan pemberontak telah bertempur di kebanyakan kawasan di Timur Republik Demokratik Congo selama beberapa dekad, sebahagian besar merupakan warisan daripada peperangan yang meletus pada akhir abad lalu.Kumpulan bersenjata, M23, telah menawan sebahagian besar Kivu Utara sejak melancarkan pertempuran semula pada akhir 2021 selepas beberapa tahun tidak aktif.Pakar bebas PBB, kerajaan dan beberapa negara Barat termasuk Amerika Syarikat (AS) dan Perancis menuduh Rwanda menyokong M23 secara aktif, walaupun Kigali menafikannya. – AFP


Percubaan pelancaran satelit Korea Utara, langgar resolusi PBB - White House

WASHINGTON, 24 Ogos- Percubaan pelancaran satelit Korea Utara yang berakhir dengan kegagalan pada Khamis, melanggar resolusi Majlis Keselamatan Pertubuhan Bangsa Bersatu (PBB).Menurut Jabatan Negara Amerika Syarikat (AS) dan White House, Washington meminta agar Pyongyang membuka ruang untuk sesi dialog tanpa prasyarat."Amerika Syarikat menggesa Korea Utara untuk mengelak daripada aktiviti mengancam lagi," kata jurucakap Jabatan Negara dalam satu kenyataan.White House dalam kenyataan berasingan berkata pintu diplomasi masih "belum ditutup" tetapi Pyongyang perlu segera menghentikan tindakan provokasi dan sebaliknya memilih untuk kerjasama.Tentera AS sedang menilai keadaan semasa secara rapat dengan sekutu dan rakan kongsinya, selain mendesak semua negara mengecam percubaan pelancaran oleh Korea Utara itu."Amerika Syarikat mengutuk sekeras-kerasnya Republik Demokratik Rakyat Korea (Korea Utara) kerana pelancarannya menggunakan teknologi peluru berpandu balistik, meski menemui kegagalan.Ia merupakan pelanggaran yang tidak berbelah bahagi terhadap beberapa resolusi Majlis Keselamatan PBB sekali gus menimbulkan ketegangan dan berisiko menjejaskan kestabilan situasi keselamatan di negara ini, rantau ini dan masyarakat dunia," kata White House dalam kenyataan.

Percubaan kedua Korea Utara untuk menempatkan satelit pengintip di orbit pada Khamis gagal apabila roket penggalak itu mengalami masalah pada peringkat ketiganya.Bagaimanapun, pihak berkuasa angkasa lepas negara itu berikrar untuk mencuba lagi pada bulan Oktober.Percubaan pertamanya pada Mei juga berakhir dengan kegagalan, apabila roket Chollima-1 baharu terhempas ke dalam laut.Negara bersenjata nuklear itu telah berusaha untuk meletakkan satelit pengintip tenteranya yang pertama ke orbit bagi memantau pergerakan tentera AS dan Korea Selatan.Amerika Syarikat dan negara-negara lain menyatakan kebimbangan tentang pelancaran satelit itu.Amerika Syarikat akan mengambil semua langkah yang perlu untuk memastikan keselamatan AS dan pertahanan Korea Selatan dan sekutu Jepun, kata Rumah Putih."Sebarang pelancaran DPRK (Korea Utara) yang menggunakan teknologi peluru berpandu balistik, termasuk SLV yang digunakan untuk melancarkan satelit ke angkasa, melanggar beberapa resolusi Majlis Keselamatan PBB." - REUTERS


Srettha berdepan tugas getir pulihkan ekonomi Thailand

BANGKOK, 24 Ogos - Perdana Menteri Thailand yang baharu, Srettha Thavisin dilihat berdepan cabaran bagi memulihkan semula ekonomi negara berkenaan yang dilihat tidak memberangsangkan.Sehari sebelum pelantikan Srettha disahkan parlimen, negara itu melaporkan unjuran pertumbuhan ekonominya hanya berkembang sekitar 1.8 peratus bagi tempoh April sehingga Jun.Unjuran tersebut jauh daripada ramalan pakar ekonomi yang meramalkan pertumbuhan sebanyak 3.1 peratus.Menurut Ketua Bank pusat Thailand, Sethaput Suthiwartnarueput unjuran pertumbuhan tersebut bukanlah gambaran kepada situasi ekonomi negara itu."Terdapat beberapa kelemahan. Eksport menjadi lebih lemah daripada jangkaan disebabkan kelembapan ekonomi China. "Jumlah hasil daripada pelancongan juga lebih perlahan disebabkan oleh kekurangan kedatangan pelancong China daripada jangkaan," kata Sethaput.Selain itu, selepas beberapa bulan pentadbiran sementara dan kekacauan politik selepas pilihan raya umum Mei, kerajaan pimpinan Srettha harus membantu memulihkan pasaran saham Thailand yang terjejas teruk.Indeks saham utama Thailand (SETI) meningkat 0.2 peratus pada Rabu tetapi baht susut 0.2 peratus berbanding dolar, berikutan demonstrasi pada Selasa.Menyedari hal berkenaan, Perdana Menteri Thailand, Srettha Thavisin dalam ucapan pertamanya pada Rabu berikrar untuk menyediakan penyelesaian bagi memperbaiki semula ekonomi dan mengurus belanjawan secara telus. "Thailand berada pada persimpangan penting," katanya, "Saya yakin bahawa empat tahun akan datang adalah empat tahun perubahan", kata Srettha.Pada pilihan raya umum lalu, Srettha dan parti Pheu Thai berjanji untuk mensasarkan pertumbuhan ekonomi sebanyak 5 peratus setiap tahun, meningkatkan gaji minimum harian dan peningkatan pendapatan bagi para petani sebanyak tiga kali ganda.Selain itu, parti berkenaan turut berjanji untuk mengurangkan tambang kereta api bandar, tenaga, elektrik dan kos gas, selain menyediakan moratorium hutang selama setahun untuk perniagaan kecil yang dilanda COVID-19.Namun, Srettha, yang masih belum mengumumkan pasukan ekonominya perlu memberi tumpuan kepada pengurangan perbelanjaan sara hidup dan kos sektor swasta, termasuk bahan api dalam tempoh 100 hari pentadbirannya.Pada kempen Pilihan Raya lalu, Settha dilaporkan berjanji bagi memulihkan ekonomi negara itu yang dilanda pandemik, meningkatkan pendapatan isi rumah, menyokong perniagaan kecil dan merapatkan jurang ekonomi di negara yang mempunyai populasi seramai 71 juta orang itu.Kini, Srettha Thavisin perlu melaksana dan mengotakan janji-janji tersebut.-REUTERS

(Perdana Menteri Thailand yang baharu, Srettha Thavisin/FOTO AFP)


Anak puma albino dilahirkan di zoo Nicaragua

JUIGALPA, 24 Ogos- Satu spesis puma albino jarang dijumpai dilahirkan di sebuah zoo di Nicaragua, bulan lalu.Haiwan itu bagaimanapun masih dikurantin bersama ibunya dan belum bersedia menerima pelawat."Kami mengambil semua langkah untuk memastikan haiwan itu sihat sebaik mungkin, bersama ibunya," kata doktor haiwan Carlos Molina dari Zoo Thomas Belt kepada AFP."Ia sihat, badannya dalam keadaan baik," katanya.Anak puma itu dilahirkan di Zoo Thomas Belt, kira-kira 140 kilometer dari ibu kota Managua.Bulu puma biasa semasa lahir berwarna coklat muda atau kemerahan dengan bintik hitam. Mutasi genetik yang menyebabkan pigmentasi putih jarang berlaku dalam kalangan spesies, dan hampir tidak ada kes yang didokumenkan di dunia."Kami gembira untuk memilikinya kerana anda tidak selalu melihatnya," kata Molina.Puma ialah kucing kedua terbesar di benua Amerika selepas jaguar, dan yang keempat di dunia selepas harimau dan singa.Penjaga zoo telah mengelak daripada bersentuhan dengan puma albino kecil itu, yang membesar bersama ibunya di dalam sangkar yang didirikan dalam kandang berpagar.Pihak zoo berharap dalam tempoh dua bulan anak itu akan dapat menerima rawatan veterinar.-AFP


Ribut bawa kilat, angin kencang di Mekah

RIYADH, 24 Ogos – Ribut kuat telah mendorong sekolah-sekolah ditutup pada Rabu di wilayah Mekah, Arab Saudi, tempat tapak suci agama Islam, Masjidil Haram yang dilanda hujan lebat dan angin semalaman, kata saksi.Ketika jemaah haji cuba mengelilingi Kaabah di mana semua umat Islam mengerjakan solat, kilat menyambar hotel ikonik Fairmont Makkah Clock Royal Tower, menerangi langit pada awal pagi Rabu.Ribut itu membawa angin kencang dengan kelajuan lebih 80 kilometer sejam, kata jurucakap Pusat Meteorologi Kebangsaan, Hussein al-Qahtani kepada AFP.Setakat ini, tiada kemalangan jiwa dilaporkan.

Keadaan itu seperti ribut yang pernah berlaku pada tahun 2015 yang menumbangkan sebuah kren di Masjidil Haram dan mengorbankan lebih 100 orang dan mencederakan ratusan yang lain, kata Qahtani.Penduduk Mekah, Abu Mayyada memberitahu AFP dia keluar membeli rokok dan petrol apabila ‘segala-galanya menjadi gelap di hadapan saya’ ketika ribut yang paling teruk melanda.“Tiba-tiba saya hilang kawalan ke atas kenderaan. Saya tidak nampak apa-apa jadi saya mula mendengarkan bacaan Al-Quran di radio. Saya tidak faham apa yang berlaku,” katanya.Kawasan jiran Mekah di Al-Kakkiyah merekodkan 45 milimeter hujan dalam tempoh 24 jam, kata pusat kaji cuaca dalam catatan di X.Rakaman yang dikongsi dengan AFP oleh penduduk Mekah menunjukkan jemaah haji di luar Masjidil Haram yang jatuh oleh tiupan angin, yang turut menyebabkan penghadang orang ramai meluncur di atas lantai yang licin akibat hujan.“Kejadian itu amat menakutkan,” kata penduduk Mekah, Mohammed yang membeli barang runcit semasa ribut melanda.–AFP


Kapal angkasa India Chandraayan-3 berjaya mendarat di bulan

BENGALURU, 24 Ogos - Kapal angkasa India, Chandraayan-3 menjadi kapal pertama berjaya mendarat di bahagian kutub selatan bulan pada Rabu.Kejayaan tersebut menjadikan India sebagai negara keempat di dunia yang berjaya melakukan penerokaan angkasa lepas sebaris dengan Amerika Syarikat (AS), China dan Rusia.Perdana Menteri India, Narendra Modi yang kini berada di Afrika Selatan bagi menghadiri persidangan BRICS, menonton pendaratan bersejarah dan menganggap pendaratan tersebut merupakan pencapaian agung dan sentiasa terphat dalam sejarah negara berkenaan." Ini merupakan detik-detik yang sukar dilupakan. Ini merupakan mercu tanda buat Inda baharu", katanya yang menyaksikan pendaratan berkenaan menerusi video.Sementara itu kejayaan pendaratan Chandraayan-3 disambut dengan pelukan dan tepukan gemuruh oleh para saintis dan pegawai-pegawai terlibat. Manakala rakyat di seluruh India menyambut kejayaan tersebut dengan menari di jalan-jalan utama serta percikan bunga api.Pengarah Penyelidikan Angkasa Lepas India (ISRO), S.Somanath pula menganggap India kini sebaris dengan kuasa-kuasa besar dunia dalam penyelidikan angkasa lepas.ISRO turut berkongsi gambar dari kapal angkasa yang menunjukkan permukaan bulan dan bayang-bayang pendaratan oleh angkasawan Chandraayan-3.Bentuk muka bumi bulan yang kasar menyukarkan pendaratan di kutub selatan, namun, ais di kutub tersebut mampu membekalkan bahan api, oksigen dan air minuman untuk misi masa depan.Dalam pada itu, Presiden Rusia Vladimir Putin mengucapkan tahniah kepada India dalam mesejnya kepada Presiden India yang dimuatnaik di laman sesawang Kremlin.“Ini adalah satu langkah besar ke hadapan dalam penerokaan angkasa lepas dan sudah tentu bukti kemajuan mengagumkan yang dicapai oleh India dalam bidang sains dan teknologi,” katanya.-REUTERSPresiden Rusia Vladimir Putin mengucapkan tahniah kepada India dalam mesej kepada Modi yang diterbitkan di laman web Kremlin.“Ini adalah satu langkah besar ke hadapan dalam penerokaan angkasa lepas dan sudah tentu bukti kemajuan mengagumkan yang dicapai oleh India dalam bidang sains dan teknologi,” katanya.-Reuters

(Sebahagian rakyat India yang meraikan kejayaan pendaratan Chandraayan-3 di bulan/FOTO REUTERS)


Findland hapuskan 120,000 haiwan berbulu

HELSINKI, 24 Ogos – Finland, pengeluar bulu musang terbesar di Eropah, menghapuskan 120,000 ternakan musang dan cerpelai sebagai tindak balas terhadap wabak selesema burung di ladang-ladang haiwan berbulu negara itu, kata pegawai pada Rabu.“Perintah penghapusan telah dikeluarkan untuk 13 ladang. Penyembelihan telahpun selesai di 10 ladang,” kata Tuija Gadd, Ketua Unit Virologi Pihak Berkuasa Makanan Finland, kepada AFP.Wabak selesema burung H5N1 yang dibawa oleh burung camar dilaporkan pada bulan Jun dan kes pertama haiwan ternakan berbulu yang dijangkiti dikesan di Finland pada bulan Julai.

Pihak berkuasa Finland memutuskan pada awal Ogos untuk menjalankan penghapusan haiwan berbulu di semua ladang yang dijangkiti dan bilangan pemusnahan semakin meningkat sejak itu.Sejak akhir 2021, Eropah telah dibelenggu wabak selesema burung yang paling teruk, manakala Amerika Utara dan Selatan turut mengalami wabak yang teruk.Pertubuhan Kesihatan Sedunia memberi amaran pada Julai bahawa peningkatan wabak selesema burung dalam haiwan mamalia boleh membantu virus itu merebak dengan lebih mudah dalam kalangan manusia.Terdapat kira-kira 400 ladang bulu di Finland dengan anggaran 1.3 juta haiwan berbulu, kata Gadd.Wabak selesema burung telah menguatkan semula seruan untuk mengharamkan industri di negara Nordic, pengeluar terkemuka Eropah bagi bulu musang dengan hampir sejuta kulit bulu dihasilkan setiap tahun.Semasa pandemik COVID-19, Perancis, Belanda dan Estonia memperkenalkan larangan baharu manakala Denmark mengarahkan penghapusan keseluruhan populasi cerpelai yang diternak selepas wabak COVID.Gadd percaya wabak di ladang haiwan berbulu nampaknya sudah berkurangan, apabila burung camar sudah mula berhijrah ke selatan.–AFP


Ketua upahan Wagner, antara 10 mangsa pesawat terhempas

MOSCOW, 24 Ogos- Ketua kumpulan upahan Wagner, Yevgeny Prigozhin dilaporkan antara salah seorang mangsa yang mati dalam nahas pesawat terhempas pada Rabu.Menurut pegawai Rusia, nahas itu berlaku dua bulan selepas Yevgeny Prigozhin melancarkan pemberontakan jangka pendek sekali gus dilihat sebagai cabaran terbesar kepada kuasa Presiden Rusia, Vladimir Putin sejak beliau memerintah.Kementerian bagi situasi kecemasan Rusia pada Rabu mengumumkan nahas sebuah pesawat persendirian dalam perjalanan antara Moscow dan Saint Petersburg.Menurut maklumat awal, kesemua 10 orang di dalam pesawat itu maut termasuk tiga anak kapal.Agensi penerbangan Rusia, Rosaviatsia mengesahkan bahawa ketua Wagner berada di dalam penerbangan itu."Menurut syarikat penerbangan itu, penumpang berikut berada di dalam pesawat Embraer-135 (EBM-135BJ):... Prigozhin, Yevgeny," kata Rosaviatsia, yang turut menyenaraikan Dmitry Utkin, seorang tokoh gelap yang menguruskan operasi Wagner dan didakwa berkhidmat dalam perisikan tentera Rusia.Saluran Telegram yang dikaitkan dengan Wagner menyiarkan rakaman, yang tidak dapat disahkan oleh AFP secara sahih menunjukkan serpihan pesawat terbakar di padang.

Suruhanjaya khas ditubuhkan agensi itu untuk menyiasat nahas pesawat milik MNT-Aero itu."Mayat lapan orang telah ditemui setakat ini di lokasi nahas," lapor agensi berita tempatan, RIA Novosti.Sementara itu, Putin memberi ucapan sempena ulang tahun ke-80 pertempuran Kursk dalam Perang Dunia II.Dia tidak menyebut tentang nahas itu dan memuji "semua askar kita yang berjuang dengan berani dan tegas" dalam operasi ketenteraan khas di Ukraine.Namun, Kiev dan Washington bertindak balas pantas berhubung laporan awal nahas itu."Saya tidak tahu sebenarnya apa yang berlaku, tetapi saya tidak terkejut."Tidak banyak perkara yang berlaku di Rusia yang tidak (Presiden) Putin ketinggalan. Tetapi saya tidak cukup tahu untuk mengetahui jawapannya," kata Presiden Amerika Syarikat, Joe Biden.Pembantu presiden Ukraine Mykhaylo Podolyak berkata di media sosial bahawa nahas pesawat itu adalah "isyarat daripada Putin kepada golongan elit Rusia menjelang pilihan raya 2024.'Berhati-hati! Ketidaksetiaan sama dengan kematian'," kata Podolyak.Semasa serangan Rusia di Ukraine, yang dilancarkan pada 24 Februari 2022, Prigozhin yang sebelum ini beroperasi dalam bayang-bayang menjadi perhatian dunia.Dia menerajui penawanan beberapa bandar Ukraine termasuk Bakhmut dan mengkritik keras kepimpinan tentera konvensional Rusia.- AFP


Hong Kong perinci larangan sebahagian makanan laut Jepun

HONG KONG, 23 Ogos - Hong Kong menubuhkan satu pasukan khas bagi memantau dan mengkaji semula larangan import ke atas beberapa makanan laut Jepun, berikutan pelepasan air radioaktif terawat dari loji nuklear Fukushima ke laut.Pada Khamis, Jepun akan mula pelepasan lebih sejuta tan air dari loji di utara Tokyo, dengan menyatakan ia selamat untuk berbuat demikian. Pada 2011 loji nuklear Fukushima musnah dalam kejadian tsunami.Larangan import Hong Kong akan berkuat kuasa mulai Khamis. Ia meliputi produk laut yang diimport dari wilayah Jepun Tokyo, Fukushima, Chiba, Tochigi, Ibaraki, Gunma, Miyagi, Niigata, Nagano dan Saitama. Hong Kong merupakan pasaran kedua terbesar Jepun, selepas tanah besar China dalam pengesportan pertanian dan perikanan. - REUTERS


Anggota bomba berusaha kawal kebakaran besar di Turkiye

TURKIYE, 23 Ogos - Anggota bomba pada Rabu bertungkus lumus memadam kebakara hutan, di wilayah Canakkale di sini, ketika api sedang marak akibat suhu tinggi dan angin kencang.Video yang dirakam pada Selasa, menunjukkan orang ramai menyaksikan helikopter menyimbah air bagi proses mengawal dan memadam kebakaran.Menteri Dalam Negeri Ali Yerlikaya berkata, "helikopter dan kenderaan darat beroperasi sepanjang malam dan lebih 1,200 orang dari sembilan kampung telah dipindahkan ke kawasan selamat, dengan 48 orang memerlukan rawatan perubatan." - REUTERS


Zimbabwe mula mengundi dalam pilihan raya kali kedua

HARARE, 23 Ogos - Rakyat Zimbabwe pada Rabu mula mengundi dalam pilihan raya kali kedua yang diadakan selepas rampasan kuasa 2017 yang menggulingkan mendiang Presiden Robert Mugabe.Kira-kira 6.6 juta pengundi didaftarkan untuk mengundi dalam negara yang mempunyai kira-kira 15 juta orang.Undian dibuka pada pukul 7.00 pagi (0500 GMT) dan dijangka tutup pada 7.00 malam, (1700 GMT).Bagaimanapun, beberapa pusat mengundi di Harare dan Bulawayo dilaporkan mengalami kelewatan kerana tidak menerima kertas undi.Suruhanjaya Pilihan Raya Zimbabwe mengakui berkaitan kelewatan itu dan mahu bahagian pilihan raya mengambil kira perkara itu, kerana berpandangan pengundi mungkin memerlukan lebih masa untuk mengundi.

Pilihan raya itu dilihat penting memandangkan penyandang Presiden Emmerson Mnangagwa sedang mengintai peluang untuk mempertahankan jawatannya untuk penggal kedua.Beliau dicabar oleh calon pembangkang Nelson Chamisa dari parti Citizens Coalition For Change (CCC) dan calon pembangkang lain.Di samping itu, rakyat Zimbabwe turut memilih ahli majlis tempatan dan Ahli Parlimen baharu.Pilihan raya kali ini juga akan menentukan susunan baharu untuk Parlimen yang mempunyai 350 kerusi dan lebih 1,900 jawatan majlis tempatan. - REUTERS


Suspek punca kebakaran besar di Albania ditangkap

ALBANIA, 23 Ogos - Pasukan bomba dan tentera Albania berusaha mengawal kebakaran besar berhampiran bandar barat Lac, kata menteri dalam negeri pada Selasa.Pihak polis juga telah mengeluarkan satu rakaman video seorang lelaki ditahan. Menteri Dalam Negeri Albania, Taulant Balla berkata dia (suspek lelaki) disyaki melakukan pembakaran.“Kebakaran telah merebak ke kawasan besar pokok pain berhampiran bandar Lac dan ini adalah salah satu kebakaran hutan paling dahsyat tahun ini,” kata Balla dalam catatan di laman Facebooknya.Menteri Pertahanan, Niko Peleshi berkata kira-kira 50 anggota tentera telah dikerahkan untuk mengawal dan memadam kebakaran daripada merebak ke kediaman sekitar.Mereka menyifatkan ia satu tugas sukar.Sehingga Julai, Albania telah mengenal pasti dan mendakwa 14 orang kerana melakukan kebakaran hutan, dan boleh dihukum penjara hingga 15 tahun jika disabit kesalahan. - REUTERS


Thaksin dipenjarakan selepas pulang

BANGKOK, 23 Ogos - Bekas Perdana Menteri Thailand, Thaksin Shinawatra dimasukkan ke hospital malam tadi, kerana masalah jantung dan darah tinggi, pada malam pertamanya di penjara.Jabatan Pemulihan Thailand dalam satu kenyatanan berkata Thaksin, 74 tahun mengadu sesak dada dan tekanan darah tinggi dan telah dirujuk ke hospital di Bangkok kira-kira pukul 2 pagi (1900 GMT pada 22 Ogos).Thaksin pulang ke Thailand pada hari yang sama parlimen Thailand memilih Perdana Menterinya yang baharu.Polis berkata Thaksin dimasukkan ke hospital kerana penjara itu tidak dapat menjamin dia akan mendapat rawatan yang betul. Thaksin dikawal lapan pengawal penjara ketika dia dipindahkan, kata ketua pengarah Jabatan Pemasyarakatan, Ayuth Sintoppant. - REUTERS


Penduduk Tokyo bimbang pelepasan air Fukushima

TOKYO, 23 Ogos - Sehari sebelum kerajaan melepaskan air radioaktif yang dirawat dari loji nuklear Fukushima ke laut, penduduk Tokyo menyatakan kebimbangan berikutan perkara itu.Lebih daripada satu juta tan metrik air radioaktif terawat akan dilepaskan dari loji kendalian Tokyo Electric Power Company (Tepco).Rancangan pelepasan air itu, mendapat kritikan hebat dari negara China dan kumpulan nelayan tempatan yang bimbang akan kesan terhadap kehidupan harian mereka.Bagaimanapum, Jepun menyatakan bahawa pelepasan air itu adalah selamat.Agensi Tenaga Atom Antarabangsa (IAEA), badan pemerhati nuklear Pertubuhan Bangsa Bersatu (PBB), menyuarakan rancangan itu pada Julai, dengan mendakwa bahawa ia memenuhi piawaian antarabangsa. - REUTERS


Rompakan di Argentina berikutan peningkatan inflasi melampau

MORENO, 23 Ogos - Kes rompakan berleluasa di Argentina sejak tiga hari lalu, selepas berlakunya peningkatan inflasi yang mencecah hampir 116%.Rakaman dari stesen televisyen tempatan menunjukkan kemusnahan di sebuah pasar raya di Moreno, berikutan rompakan.Pihak berkuasa tempatan berkata 56 orang telah ditangkap selepas merompak dan cubaan merompak pada petang Selasa di pinggir bandar Buenos Aires.Pada hujung minggu, video rompakan di Cordoba, Mendoza dan Neuquen tersebar di media sosial. - REUTERS


Sidang Kemuncak BRICS, Lula da Silva pertahan dagangan mata wang ahli

JOHANNESBURG, 23 Ogos- Presiden Brazil, Luiz Inacio Lula da Silva mempertahankan dagangan mata wang ahli-ahli BRICS.Ketika berucap di Forum Kewangan BRICS, beliau menegaskan kebergantungan kepada Dolar Amerika sebelum ini telah merencatkan ekonomi banyak negara membangun.Tambah beliau, dengan usaha yang dipelopori Brazil, Rusia, India, China dan Afrika Selatan itu dapat memberi pelbagai faedah kepada sistem kewangan global."BRICS adalah unik untuk membentuk trajektori pembangunan global. Ahli perniagaan adalah sebahagian daripada usaha ini. Negara kita bersatu mewakili satu pertiga daripada ekonomi global.Ia akan berkembang dengan kemasukan ahli dan rakan kongsi baharu. Usaha antara sektor awam dan swasta adalah penting untuk memanfaatkan potensi ini sepenuhnya dan mencapai hasil yang berkekalan," kata Lula dalam ucapannya.Pada masa sama, beliau turut memuji potensi pertumbuhan Afrika sebagai rakan dagangan dan berikrar untuk terus memperkukuh hubungan sedia ada pada masa akan datang.

Sementara itu, China mempersoalkan tindakan sesetengah negara yang dilihat dengan sengaja menghalang usaha bagi menerbitkan pasaran baharu yang lebih mesra negara membangun. Dalam kenyataan Presiden Xi Jinping yang dibacakan Menteri Perdagangan China, Wang Wentao, forum kewangan BRICS perlu dilihat dari sudut positif dan bukan ancaman terhadap mana-mana pihak. "BRICS bersama lebih 50 negara lain, berkumpul di Afrika Selatan, bukan untuk menarik sesiapa atau memilih sesiapa, untuk memilih siapa atau untuk terlibat dalam konfrontasi. Namun, sebaliknya untuk mencipta corak besar pembangunan yang aman," kata Wentao dalam persidangan itu.Sidang kemuncak tersebut bermula semalam sehingga Khamis.Ia dijangka memberi tumpuan kepada mekanisme pertambahan ahli, setakat ini telah menarik minat sekurang-kurangnya 40 buah negara serata dunia. - REUTERS


Republik Dominican, Haiti siap siaga berdepan ribut Franklin

SANTO DOMINGO, 23 Ogos- Ribut Franklin dijangka melanda Republik Dominican dan Haiti, hari ini.Menurut Pengarah Agensi Kecemasan dan Keselamatan Kebangsaan, Juan Mendez, pihaknya telah mengeluarkan amaran berpindah susulan ramalan hujan, tanah runtuh dan banjir besar."Ia sedang menuju ke negara kita. Jalur awan telah memasuki sebahagian wilayah Dominican pada awal pagi. Kita sudah mengalami banjir di bandar, nasional dan wilayah lain," kata Mendez kepada media tempatan.Pihak berkuasa di Republik Dominican turut menutup sekolah dan pejabat kerajaan pada Selasa ketika ribut tropika itu menuju ke pulau Hispaniola, yang dikongsi dengan Haiti.Ia dijangka akan bertambah kuat dalam tempoh dua hari akan datang.- REUTERS

(Pengarah Agensi Kecemasan dan Keselamatan Kebangsaan, Juan Mendez/REUTERS)


China beri kelulusan penerbangan Air Koryo, dari Pyongyang-Beijing

BEIJING, 23 Ogos- Pihak berkuasa penerbangan awam China pada Selasa memaklumkan telah memberikan kelulusan kepada syarikat penerbangan Korea Utara, Air Koryo untuk melakukan penerbangan antara Pyongyang dan Beijing.Memetik sumber laporan berita Reuters, penerbangan melibatkan hari Selasa, Khamis dan Sabtu dari 26 Mac hingga 28 Oktober, tahun ini.Syarikat penerbangan negara China, Air China yang pernah terbang antara kedua-dua bandar itu, bagaimanapun tidak memohon semula pelanjutan penerbangan laluan China-Korea Utara.Pengawal selia akan memberikan kelulusan penerbangan mengikut musim.Menurut pengurus besar Koryo Tours di Beijing, Simon Cockerell, sebelum pandemik COVID-19, biasanya terdapat kira-kira 3-5 penerbangan Air Koryo antara Beijing dan Pyongyang seminggu, bergantung pada musim dan permintaan serta penerbangan ke Shanghai dan Shenyang.Satu penerbangan Air Koryo dari Pyongyang mendarat di Beijing pada awal Selasa, kali pertama sejak penutupan pandemik bermula pada 2020 ketika Korea Utara membuka sempadannya untuk perjalanan penumpang.Tidak begitu jelas berhubung maklumat penumpang penerbangan itu, tetapi syarikat pelancongan Barat yang beroperasi di Korea Utara berkata ia kelihatan seperti penerbangan khas yang akan membawa pulang warga Korea Utara yang telah terperangkap di China pada tahun penutupan sempadan.Trafik kereta api dan kapal kargo telah meningkat secara perlahan sepanjang tahun lalu tetapi Korea Utara baru sahaja mula membenarkan beberapa perjalanan penumpang antarabangsa.- REUTERS

(Dua lelaki Korea Utara berjalan melalui bahagian ketibaan di Lapangan Terbang IbuKota Beijing selepas ketibaan penerbangan Air Koryo JS151 pada 22 Ogos 2023/AFP)


Korea Selatan lancar latihan pertahanan udara, kali pertama selepas 6 tahun

SEOUL, 23 Ogos- Korea Selatan bersedia untuk mengadakan latihan pertahanan udara pertama di seluruh negara dalam tempoh enam tahun pada Rabu, di tengah-tengah ancaman nuklear dan peluru berpandu Korea Utara yang semakin meningkat.Latihan tersebut merupakan elemen utama latihan pertahanan awam tahunan Ulchi, yang diadakan bersama latihan Ulchi Freedom Shield, yang dimulakan tentera Korea Selatan dan Amerika Syarikat (AS) pada Isnin.Langkah itu antara usaha meningkatkan tindak balas terhadap serangan Korea Utara atau kecemasan lain.Menurut kementerian dalam negeri dan keselamatan, pada pukul 2.00 petang, siren serbuan udara akan berbunyi, meminta orang ramai keluar selama kira-kira 15 minit sebelum amaran dilonggarkan.Pejalan kaki mesti berada di tempat perlindungan yang ditetapkan atau ruang bawah tanah berdekatan manakala pemandu di kira-kira 200 kawasan di seluruh negara mesti berhenti ke tepi jalan.Orang ramai di hampir 500 pasar raya, panggung wayang dan kemudahan awam lain akan dibimbing untuk berpindah manakala institusi perubatan dan pengangkutan awam akan beroperasi seperti biasa.Beberapa pusat komuniti berhampiran kompleks pangsapuri di Seoul mengumumkan latihan yang dirancang dengan pembesar suara pada Selasa, meminta penduduk mengikut arahan yang akan disiarkan di radio.

(Aktivis antiperang mengadakan perhimpunan untuk membantah latihan tahunan bersamaUlchi Freedom Shield antara Korea Selatan dan Amerika Syarikat, berhampiran Pejabat Presiden di Seoul/AFP)

"Latihan itu bertujuan untuk bertindak balas secara berkesan kepada serbuan udara sebenar. Jangan terkejut dan sila cari tempat perlindungan berdekatan," menurut pengumuman itu.Di beberapa wilayah bersempadan dengan Korea Utara, penduduk dijangka menghadapi senario tambahan termasuk latihan kimia, biologi dan radiologi, memakai topeng gas dan menggunakan pek makanan kecemasan, kata kementerian itu.Latihan pertahanan awam Ulchi telah dilancarkan pada tahun 1969 susulan serbuan oleh komando Korea Utara ke dalam perkarangan presiden di Seoul.Terdapat kira-kira 17,000 tempat perlindungan dibina di seluruh negara untuk 52 juta rakyat Korea Selatan. Bagaimanapun, latihan pertahanan udara tidak berlaku sejak 2017.Pada akhir Mei, Seoul mendapat kecaman selepas ia mengeluarkan penggera serbuan udara palsu dan amaran pemindahan berikutan pelancaran satelit Korea Utara yang gagal, walaupun ibu kota itu jauh dari trajektori roket sekali gus mencetuskan panik dalam kalangan penduduk. -REUTERS


Wayar kereta kabel terputus di Pakistan, semua mangsa berjaya diselamatkan

THAKOT, 23 Ogos- Lapan individu yang terperangkap berjam-jam dalam kereta kabel di Pakistan pada Selasa, berjaya diselamatkan.Pihak tentera dan pakar yang terlibat memaklumkan penyelamatan itu membabitkan enam pelajar sekolah dan dua kanak-kanak.Kejadian berlaku di kawasan Allai Tehsil di wilayah Khyber Pakthtunkhawa.Operasi menyelamat bermula petang Selasa dan tamat awal pagi tadi, memerlukan tentera menggunakan aset tentera iaitu helikopter untuk membawa keluar mangsa daripada gondola.Dua wayar kereta kabel itu terputus ketika di udara menyebabkan penumpang tersangkut pada ketinggian kira-kira 3,000 kaki.Pasukan penyelamat mengalami kesukaran untuk menyelamatkan penumpang kerana ketinggian kereta kabel itu yang dibina di kawasan berbukit."Apabila semua orang diselamatkan, keluarga itu mula menangis kegembiraan dan berpelukan antara satu sama lain," kata pegawai kecemasan, Waqar Ahmad kepada AFP melalui telefon."Orang ramai sentiasa berdoa kerana dikhuatiri tali itu putus. Orang ramai terus berdoa sehingga orang terakhir diselamatkan."

Tentera mengesahkan operasi itu berjaya ditamatkan.Perkhidmatan kereta kabel persendirian itu dikendalikan oleh seorang penduduk di kawasan itu, bertujuan untuk mengangkut penduduk merentasi sungai kerana tiada jalan atau jambatan di kawasan ituPada 2017, 10 orang terbunuh apabila kabel kerusi roda putus, menyebabkan penumpang terjunam ke dalam gaung di sebuah dusun pergunungan berhampiran ibu kota Islamabad.- AFP


Thaksin boleh mohon pengampunan diraja

BANGKOK, 23 Ogos- Bekas Perdana Menteri Thailand, Thaksin Shinawatra boleh mendapatkan pengampunan diraja dan proses itu mengambil masa satu hingga dua bulan.Timbalan Ketua Pengarah Jabatan Pemulihan, Sitthi Sutivong berkata Thaksin boleh memohon pengampunan diraja sejurus menjalani hukuman penjara.Menurut Sutivong, proses berkenaan bergantung sama ada jumlah dokumen yang diserahkan mencukupi.Permohonan pengampunan diraja akan dikemukakan kepada jawatankuasa Jabatan Pemulihan.Jawatankuasa akan menyerahkan permohonan kepada Kementerian Kehakiman dan kemudian perdana menteri akan mengemukakannya untuk pertimbangan Majlis Privy.Semalam, Mahkamah Agung menjatuhkan hukuman penjara lapan tahun kepada Thaksin yang kembali semula ke Thailand selepas hidup dalam buangan selama 15 tahun.Keadaan kesihatan Thaksin di Penjara Reman Bangkok sedang dipantau.Thaksin mempunyai masalah kesihatan antaranya masalah jantung dan paru-paru.Thaksin yang ditempatkan di bilik persendirian di wad perubatan penjara itu akan bertemu ahli keluarga pada hari kelima.- REUTERS


18 pendatang asing ditemukan mati di Greece

ALEXANDROUPOLI, 22 Ogos- Seramai 18 pendatang asing ditemukan mati dalam kebakaran hutan di Greece.Jurucakap bomba, Yiannis Artopios berkata kesemua mangsa ditemukan mati di utara bandar Alexandroupoli."Tiada penduduk tempatan dilaporkan hilang. Kemungkinan kesemua mangsa memasuki negara ini secara haram. Kawasan terbabit merupakan pintu masuk bagi pendatang asing. Bagaimanapun, perkara itu masih disiasat,' kata Artopios dalam ucapannya di televisyen.Kematian terbaharu itu menjadikan jumlah keseluruhan meninggal dunia minggu ini akibat kebakaran hutan meningkat kepada 20 orang.Isnin lalu, seorang pendatang asing dan penternak ditemukan mati di kawasan berkenaan.Kebakaran hutan sewaktu musim panas sering berlaku di Greece namun situasi menjadi lebih buruk ekoran cuaca ekstrem yang melanda dunia ketika ini. - AFP


Kanada pertimbang had visa pelajar asing, tangani kekurangan perumahan

OTTAWA, 22 Ogos - Kerajaan Kanada mempertimbangkan bagi menghadkan visa pelajar asing susulan tekanan berikutan kenaikan kos perumahan yang meningkat secara mendadak sejak beberapa tahun kebelakangan ini, kata Menteri perumahannya, Sean Fraser pada Isnin.Menurut Fraser, data rasmi menunjukkan terdapat peningkatan lebih 800,000 pelajar asing dengan visa aktif pada 2022, berbanding 275,000 pelajar pada 2012.Fraser yang sebelum ini merupakan Menteri Imigresen sebelum menjawat jawatan sebagai Menteri Perumahan bulan lalu, berkata peningkatan mendadak bilangan pelajar asing memberi tekanan yang ketara terhadap pasaran perumahan.Namun, Fraser menjelaskan kerajaan Kanada belum membuat keputusan berkaitan perkara berkenaan memandangkan negara itu tidak pernah merangka undang-undang sedemikian sebelum ini.“Kami mempunyai program imigresen sementara yang tidak pernah direka untuk melihat pertumbuhan yang begitu pesat dalam tempoh masa yang singkat,” kata Fraser kepada pemberita di luar program kerajaan di wilayah Atlantik Pulau Prince Edward.Parti pembangkang, Konservatif yang mendahului menjelang pemilihan pilihan raya persekutuan pada Oktober 2025, berkata, kerajaan pimpinan Perdana Menteri, Justin Trudeau tidak melakukan secukupnya bagi menangani isu perumahan.Kanada yang sebelum ini merancang bagi mengambil 500,000 penduduk tetap pada 2025 dilaporkan berkata mengehadkan bilangan pendatang baharu bukan jawapan kepada masalah perumahan yang semakin meruncing di negara berkenaan-REUTERS


Budak 10 tahun mangsa tembak di Perancis

PERANCIS, 22 Ogos- Seorang kanak-kanak lelaki berusia 10 tahun telah ditembak mati dalam keganasan yang disyaki berkaitan dadah di bandar Nimes, selatan Perancis.Menteri Dalam Negeri, Gerald Darmanin berkata insiden berlaku di kawasan Pissevin ketika mangsa menaiki kereta bersama bapa saudaranya."Setakat ini, keluarga mangsa menafikan bahawa mereka terlibat dengan sebarang bentuk jenayah termasuk dadah."Mereka yang terlibat tidak akan terlepas daripada hukuman setimpal."Punca kejadian masih dalam siasatan," katanya kepada pemberita di sini.Sementara itu, Datuk Bandar Nimes, Jean-Paul Fournier berkata empat lelaki bersenjata itu masih diburu polis."Saya sangat terkejut dan sedih dengan tragedi baru ini," kata Datuk Bandar Nimes.Kejadian tembakan maut berkaitan dadah membelenggu bandar pelabuhan selatan Marseille, sekitar 100 kilometer (60 batu) dari Nimes dan lebih buruk di wilayah utara Normandy di mana terletaknya bandar Evreux. - AFP


Lapan individu termasuk kanak-kanak terperangkap dalam kereta kabel

BATTAGRAM, 22 Ogos- Seramai lapan individu membabitkan dua guru dan enam kanak-kanak terperangkap di dalam kereta kabel di Pakistan.Kesemua mereka terperangkap dan tergantung di dalam kereta kabel itu, 274 meter (900 kaki) di atas gaung selepas kabel terputus.Pegawai penyelamat, Shariq Riaz Khattak berkata misi menyelamat yang menggunakan helikopter terbabit sangat berisiko kerana dihalang oleh angin kencang."Bilah pemutar helikopter juga berisiko menjejaskan kestabilan kereta kabel berkenaan."Kanak-kanak yang terkandas sejak pukul 7.00 pagi menggunakan kereta kabel untuk ke sekolah di kawasan pergunungan di Battagram, kira-kira 200 kilometer utara Islamabad," katanya kepada pemberita di sini.Dalam pada itu, Pihak Berkuasa Pengurusan Bencana Kebangsaan Pakistan berkata dua helikopter tentera telah dihantar ke lokasi kejadian untuk operasi menyelamat selepas percubaan membaiki kerosakan itu tidak berjaya.Misi menyelamat masih giat dilaksanakan sehingga kini. - REUTERS


Jururawat pembunuh kanak-kanak dipenjarakan seumur hidup

(Jururawat pembunuh kanak-kanak (Lucy Letby) dipenjarakan seumur hidup/AFP)

LONDRES, 21 Ogos- Pembunuh kanak-kanak paling prolifik di Britain pada zaman moden, hari ini memulakan sisa hidupnya di balik penjara kerana membunuh tujuh bayi yang baru lahir dan cuba membunuh enam yang lain bawah jagaannya.Seorang hakim di Manchester, barat laut England, menjatuhi hukuman penjara seumur hidup terhadap jururawat Lucy Letby, hukuman paling berat yang dikhaskan untuk mereka yang melakukan jenayah paling kejam bermakna dia tidak akan dibebaskan."Perintah mahkamah adalah perintah seumur hidup bagi setiap kesalahan dan anda akan menghabiskan sepanjang hayat anda di penjara," kata hakim James Goss.Tetapi Letby, 33, mencetuskan kemarahan keluarga mangsa dengan enggan hadir ke mahkamah.Letby menyimpan nota perubatan sebagai "rekod morbid" tentang apa yang telah dia lakukan, yang ditemukan semasa pemeriksaan polis di rumahnya selepas dia ditangkap."Anda tidak menyesal," kata hakim. "Tiada faktor pengurangan (hukum).""Anda bertindak dengan cara yang sama sekali bertentangan dengan naluri manusia biasa dalam mengasuh dan menjaga bayi, dan melanggar amanah yang diberikan kepada mereka yang bekerja dalam profesion perubatan dan penyayang," tambahnya."Ibu bapa yang penyayang telah dirampas anak-anak mereka yang disayangi. Anda telah menyebabkan trauma psikologi yang mendalam," kata hakim.Tiada motif dketahui untuk pembunuhan itu, yang berlaku antara Jun 2015 hingga Jun 2016 dan telah menjadikan Letby sebagai salah seorang pembunuh bersiri paling terkenal di Britain.Kira-kira 70 penjenayah sedang menjalani perintah seumur hidup di United Kingdom.Hanya tiga wanita sebelum ini telah dijatuhi hukuman penjara seumur hidup: "Pembunuh Moors" Myra Hindley, yang bersama teman lelakinya Ian Brady membunuh lima kanak-kanak pada 1960-an, dan pembunuh bersiri Rose West dan Joanna Dennehy. Hindley meninggal dunia pada tahun 2002.Harold Shipman, seorang doktor perubatan yang membunuh 15 pesakitnya tetapi disyaki telah membunuh seramai 250 orang, telah dijatuhi hukuman penjara seumur hidup pada tahun 2000.Dia membunuh diri di dalam selnya pada tahun 2004. -AFP


Keputusan pelepasan air loji nuklear Fukushima esok

(Fumio Kishida semasa pertemuan dengan Masanobu Sakamoto dan yang lain di Tokyo/REUTERS)

TOKYO, 21 Ogos- Kerajaan Jepun akan membuat keputusan esok mengenai pelepasan air terawat dari loji nuklear Fukushima ke laut, kata seorang menteri kerajaan."Kami akan mengadakan mesyuarat menteri berkaitan esok untuk membuat keputusan mengenai permulaan pelepasan air selepas mengesahkan status usaha untuk memastikan keselamatan dan menangani kerosakan," kata Menteri Ekonomi, Perdagangan dan Industri, Yasutoshi Nishimura dalam sidang media di sini."Menteri berkaitan akan berbincang dan berkongsi maklumat mengenai langkah seterusnya yang perlu diambil. Berdasarkan perbincangan ini, kami akan membuat keputusan," tambah beliau.Semalam Perdana Menteri, Fumio Kishida semasa lawatan ke loji tenaga nuklear itu berkata, tiada tarikh ditetapkan.Sekitar 1.34 juta tan air, bersamaan kapasiti lebih 500 kolam renang Olimpik, telah terkumpul sejak loji Fukushima runtuh akibat gempa bumi dan tsunami yang mengorbankan 18,000 orang pada 2011.Pengendali loji TEPCO mengatakan bahawa dengan kira-kira 1,000 tangki keluli penuh dengan air, ruang telah kehabisan dan pihaknya merancang untuk mula membuang air secara beransur-ansur ke Lautan Pasifik melalui paip bawah air. -AFP

(Masanobu Sakamoto ketika sidang media selepas pertemuan dengan Perdana Menteri Jepun Fumio Kishida/ REUTERS)


JAKARTA, 21 Ogos- Beribu-ribu kakitangan awam di ibu negara Indonesia di sini atau separuh daripada penjawat awamnya, diarahkan bekerja dari rumah mulai ini dalam tempoh percubaan selama dua bulan bagi meningkatkan kualiti udara di bandar raya itu, kata satu notis kerajaan.Jakarta dan bandar-bandar sekitarnya membentuk megalopolis dengan kira-kira 30 juta orang, dan kepekatan zarah-zarah kecil di udara yang dikenali sebagai PM 2.5 baru-baru ini mengatasi bandar-bandar lain yang tercemar teruk seperti Riyadh, Doha dan Lahore.Aktivis menyalahkan paras asap toksik yang tinggi pada kelompok kilang dan loji janakuasa arang batu berhampiran ibu negara.Kerajaan bagaimanapun menolak dakwaan sedemikian, dengan alasan bahawa pencemaran udara yang semakin teruk di Jakarta baru-baru ini disebabkan terutamanya oleh cuaca dan lalu lintas.Notis rasmi itu menyatakan bahawa skim kerja dari rumah berkaitan dengan usaha mengurangkan kesesakan lalu lintas di bandar semasa Sidang Kemuncak ASEAN bulan depan dan untuk "menurunkan tahap pencemaran udara di Jakarta. ".Sehingga 75% daripada penjawat awam di ibu negara akan bekerja dari rumah semasa sidang kemuncak ASEAN dari 4 hingga 7 September.Semalam pemangku Gabenor Jakarta Heru Budi Hartono memberitahu pemberita bahawa kerajaan tempatan di bandar satelit sekitar Jakarta juga mempertimbangkan pengaturan kerja dari rumah yang sama untuk penjawat awam, walaupun untuk tempoh yang lebih singkat.Kerajaan akan memantau pelaksanaan dasar itu, dan boleh membatalkannya lebih awal jika ia dianggap tidak berjaya, tambahnya.

(Penjawat awam di Jakarta diarah bekerja dari rumah AFP)

“Jika ia berkesan, maka saya perlu melaporkan kepada Kementerian Dalam Negeri,” kata Hartono."Kalau sebelum 21 Oktober ini tidak berkesan, contohnya penjawat awam yang bekerja dari rumah tidak berdisiplin, saya akan kembalikan (dasar)."Skim percubaan adalah salah satu daripada beberapa langkah kerajaan yang bertujuan untuk meningkatkan kualiti udara Jakarta.Menteri Penyelarasan Hal Ehwal Maritim dan Pelaburan, Luhut Pandjaitan pula berkata tumpuan dasar kawalan pelepasan kerajaan termasuk menumpukan perhatian kepada sektor perindustrian dan penjanaan kuasa."Sebagai usaha untuk mengawal pelepasan, kami akan memerlukan industri menggunakan 'penggosok' dan memotong loji janakuasa arang batu. Kami juga akan melaksanakan pengembangan dan mengetatkan ujian pelepasan kenderaan dalam tempoh terdekat," katanya.Pelepasan kenderaan menyumbang 44% daripada pencemaran udara di Jakarta, diikuti industri tenaga dengan 31% dan pembuatan dengan 10%, menurut pegawai.Lonjakan tahap PM2.5 pada bulan Ogos sangat teruk sehingga Jakarta mendahului kedudukan langsung pencemaran udara syarikat Switzerland IQAir di bandar-bandar utama sekurang-kurangnya sekali sehari selama empat hari berturut-turut. -AFP


Puluhan artifak dan Muzium musnah akibat kebakaran hutan di Maui.

LAIHANA, 21 Ogos- Sekurang-kurangnya empat buah muzium musnah manakala puluhan artifak bernilai dikhuatiri hilang dalam kebakaran di Maui baru-baru ini kata Pertubuhan Pemeliharaan Laihana.Antara artifak bernilai yang hilang ialah bendera asal kerajaan Hawaii yang kali terakhir berkibar pada 12 Ogos 1898 sebelum digantikan dengan bendera Amerika Syarikat.Selain itu, artifak yang turut dilaporkan hilang ialah karya yang dibuat menggunakan 'bulu Hawaii', perabot dan objek yang diperbuat daripada 'Kapa' sejenis kain yang diproses daripada pokok renek.Pertubuhan itu turut melaporkan beberapa kemusnahan dan kerosakan terhadap beberapa buah muzium sejarah seperti Muzium & Rumah Masak Wo Hing, sebuah dewan sosial untuk pendatang Cina yang mempunyai terowong dan sistem pengairan tersendiri selain penjara Laihana lama, yang merupakan penjara tertua di pulau berkenaan.Kebakaran hutan di Maui menyebabkan Lebih 2,200 bangunan telah rosak atau musnah di Lahaina yang mengakibatkan ribuan penduduk kehilangan tempat tinggal dan dianggarkan menelan kerugian sejumlah AS$5.5 bilion.-archaeology.org

(Muzium Alexander & Baldwin yang dilaporkan turut musnah dalam kebakaran di Maui/FOTO www.thisweekhawaii.com)


Pertumbuhan ekonomi Thailand lebih rendah daripada jangkaan

(Eksport jatuh 5.7% tahun ke tahun, kerana kadar yang lemah/REUTERS)

BANGKOK, 21 Ogos- Thailand mencatat pertumbuhan ekonomi lebih rendah daripada jangkaan sebanyak 1.8% pada suku kedua, data rasmi menunjukkan.Eksport jatuh 5.7% tahun ke tahun, kerana kadar yang lemah.Pejabat Majlis Pembangunan Ekonomi dan Sosial Negara (NESDC) menurunkan unjurannya untuk 2023 kepada antara 2.5 hingga 3% berikutan keadaan global yang lemah."Pertumbuhan pada suku kedua lebih rendah daripada jangkaan disebabkan kelembapan eksport yang masing-masing jatuh untuk tiga suku sejak tahun lepas," kata Setiausaha Agung NESDC, Danucha Pichayanan.Output daripada pembuatan jatuh 3.3% dan perbelanjaan kerajaan juga turun 4.3%, data menunjukkan.Thailand terperangkap dalam kebuntuan politik sejak tiga bulan lalu selepas pilihan raya nasional, tanpa perdana menteri untuk membentuk kerajaan.Danucha berusaha untuk menenangkan kebimbangan pelabur tentang ketidakstabilan yang meningkat dengan menyatakan demonstrasi politik setakat ini adalah kecil dan aman.Hanya tiga tahun lalu bantahan jalanan yang ganas menyebabkan ibu kota Bangkok terhenti selama berbulan-bulan.“Jika peralihan (kerajaan) berjalan lancar, pelabur akan yakin dan datang untuk melabur,” katanya kepada pemberita.Angka-angka itu dikeluarkan menjelang undian utama di parlimen Thailand esok untuk memilih perdana menteri baharu. -AFP

(NESDC menurunkan unjurannya untuk 2023 kepada antara 2.5 hingga 3% berikutan keadaan global yang lemah)


Trump tolak tawaran berdebat, dakwa diri sudah popular

WASHINGTON, 21 Ogos- Bekas presiden Amerika Syarikat, Donald Trump enggan menyertai debat presiden Republikan 2024 kerana mendakwa dirinya sudah cukup dikenali umum.Sesi debat berkenaan dijadual berlangsung Rabu ini di Milwaukee, Wisconsin. Jelas Trump, tiada keperluan untuk dirinya berhujah dengan pesaingnya dalam usaha menguasai semula Rumah Putih.Malah, dia juga mempunyai prestasi cemerlang ketika menjawat jawatan tersebut, dan perkara itu cukup popular dalam kalangan rakyat Amerika.Bekas presiden Amerika itu turut berkongsi, tinjauan dibuat CBS News, yang menunjukkan 62 peratus responden memilih dirinya, walaupun berdepan empat pertuduhan mahkamah tahun ini.Antara pertuduhan tersebut adalah cubaan merancang membatalkan pilihan raya 2020 dan kekal berkuasa meskipun tewas kepada Joe Biden.Dalam tinjauan sama, pesaing terdekat Trump, iaitu Gabenor Florida, Ron DeSantis memperoleh sokongan sebanyak 16 peratus.- REUTERS


Pilihan raya Presiden Ecuador, Luisa Gonzales mendahului

QUITO, 21 Ogos- Luisa Gonzalez mendahului undian pusingan pertama bagi pilihan raya presiden Ecuador, sekali gus meninggalkan lima lagi pesaingnya. Menurut Majlis Pilihan Raya Kebangsaan, Gonzalez, berjaya meraih 33 peratus undian selepas hampir 40 kotak undi dikira, setakat 8.30 malam waktu tempatan.Lapan calon bertanding merebut jawatan tertinggi negara itu pada pilihan raya awal.Namun, dua orang calon yang bertanding, Fernando Villavicencio dan Pedro Briones dibunuh dalam tempoh berkempen. Gonzalez ketika berucap dihadapan penyokong, berkata sokongan diterima itu mencipta sejarah kerana ia adalah pertama kali, calon wanita mendapat undian tertinggi sekali gus memberi harapan kepada rakyat republik tersebut.Sebanyak 13 juta rakyat Ecuador selesai mengundi petang semalam, sebelum pusat mengundi ditutup untuk proses kiraan dilakukan.Pusingan kedua akan diadakan pada 15 Oktober.- AFP


Penyelidik temui bukti baharu berkaitan status sosial di Pompeii

ROME, 21 Ogos - Pakar Arkeologi telah menemui sebuah bilik tidur kecil di sebuah Villa Roman berhampiran bandar purba Pompeii yang dipercayai digunakan oleh golongan hamba, sekali gus memberi petunjuk bagi merungkai persoalan status sosial pada era Roman, menurut kementerian Kebudayaan Itali pada Ahad.Bilik berkenaan ditemui villa Civita Giuliana 600 meter di utara dinding Pompeii yang tertimbus akibat letusan gunung berapi gunung Vesuvius kira-kira 2,000 tahun lalu.Bilik tersebut mengandungi dua buah katil, tikar, dua buah kabinet pinggan seramik dan sistem pembuangan najis."Penemuan tersebut membuktikan keadaan yang tidak teratur disamping kebersihan yang rendah dalam kalangan masyarakat bawahan pada zaman tersebut", kata kementerian kebudayaan dalam satu kenyataan.Menurut kenyataan itu lagi, tiada kesan jeriji, kunci atau rantai ditemui bagi menghalang penghuni bilik itu dari bergerak bebas."Nampaknya kawalan dilakukan secara organisasi, bukannya halangan dan kekangan fizikal," kata Gabriel Zuchtriegel, pengarah Taman Arkeologi Pompeii.Penggalian di vila Civita Giuliana telah dilakukan pada 1907-1908, dan sekali lagi dari 2017, apabila pihak berkuasa menyedari tapak itu dirompak oleh penjarah haram.Ahli arkeologi berkata alah satu katil telah dimusnahkan oleh terowong yang digunakan oleh penjarah untuk mengakses bahagian lain vila itu.Pompeii dan kawasan luar bandar di sekitarnya telah ditenggelami oleh abu gunung berapi apabila Gunung Vesuvius meletup pada 79 sebelum masehi dan telah membunuh beribu-ribu penduduk Rom.-REUTERS

(Penemuan bilik di bandar purba Pompeii beri petunjuk kepada pakar Arkeologiberkaitan status sosial masyarakat pada era Rom/FOTO AFP)


Korea Utara pantau unit ketenteraan, beri amaran kepada AS dan Korea Selatan

PYONGYANG, 21 Ogos- Pemimpin Korea Utara, Kim Jong Un hari ini melawat pasukan tentera laut dan menyelia pelancaran ujian peluru berpandu strategik, menjelang permulaan latihan ketenteraan bersama antara Seoul dan Washington.Menurut agensi berita kerajaan KCNA, Kim memeriksa salah satu armadanya di Laut Timur, juga dikenali sebagai Laut Jepun dan menyaksikan kru mengadakan latihan pelancaran peluru berpandu jelajah strategik."Latihan itu bertujuan untuk mengesahkan semula fungsi kapal tempur dan ciri sistem peluru berpandunya serta mempersiap siaga anggota tentera laut yang mahir, menjalankan misi serangan dalam perang sebenar," menurut laporan berita KCNA.Laporan itu turut tidak menyatakan bila lawatan itu berlaku atau memberikan butiran lanjut mengenai jenis peluru berpandu yang dilancarkan, bagaimanapun berkata peluru itu bakal mencapai sasaran dengan pantas tanpa kesilapan.

Seoul menafikan laporan KCNA itu, sengaja dibesar-besarkan dan mengandungi banyak percanggahan daripada kebenaran untuk mendapat perhatian dunia."Kedua-dua Korea Selatan dan Amerika Syarikat telah memantau sebarang tanda berkaitan dan kami kesan lebih awal, dalam masa nyata," kata Ketua Turus Bersama Seoul dalam satu kenyataan.Pengumuman Korea Utara dibuat ketika latihan tahunan Ulchi Freedom Shield, latihan bersama utama antara Seoul dan Washington bermula hari ini.Latihan itu bertujuan untuk menentang ancaman yang semakin meningkat dari Korea Utara yang mempunyai senjata nuklear, akan berlangsung hingga 31 Ogos.Pyongyang melihat semua latihan tersebut sebagai latihan untuk pencerobohan dan telah berulang kali memberi amaran bahawa ia akan mengambil tindakan berimpak besar sebagai tanda tindak balas kepada latihan itu.- AFP


Korea Selatan, AS dan Jepun perkukuh kerjasama, jika ancaman Korea Utara berterusan

SEOUL, 21 Ogos- Presiden Korea Selatan, Yoon Suk Yeol menegaskan bahawa kerjasama tiga hala dengan Amerika Syarikat (AS) dan Jepun akan diperkukuh jika ancaman dari Korea Utara terus meningkat.Beliau membuat kenyataan itu pada mesyuarat kabinet beberapa hari selepas beliau mengambil bahagian dalam perbincangan dengan pemimpin-pemimpin AS dan Jepun di mana mereka bersetuju untuk memperdalam kerjasama ketenteraan dan ekonomi."Struktur kerjasama tiga hala di antara Korea Selatan, Amerika Syarikat dan Jepun akan menjadi lebih kukuh apabila provokasi dan ancaman Korea Utara meningkat," kata Yoon semasa pertemuan yang disiarkan secara langsung di televisyen, sambil memaklumkan apa yang disebutnya sebagai "pembukaan era baharu" dalam hubungan ketiga-tiga negara.

Perkongsian tiga hala itu akan berkembang menjadi rangka kerja yang kukuh untuk menggalakkan keamanan serantau bersama-sama dengan pakatan AUKUS antara AS, Britain dan Australia, dan kumpulan Quad AS, Jepun, India dan Australia.Sidang kemuncak yang berlangsung di pemukiman presiden Camp David itu merupakan pertemuan khas pertama antara AS dan Jepun serta Korea Selatan, ketika mereka berusaha untuk mengunjurkan perpaduan dalam menghadapi kuasa China yang semakin meningkat dan ancaman nuklear dari Korea Utara.Yoon berkata kerjasama tiga hala itu tidak mengecualikan negara lain dan ia akan menyumbang kepada kebebasan, keamanan dan kemakmuran di rantau ini dan dunia.- REUTERS


Bank pusat di barat dan timur Libya kembali bersatu

(Menara El Emad dan Hotel Corinthia di Tripoli ibu negara Libya/AFP)

TRIPOLI, 20 Ogos- Bank pusat Libya mengumumkan penyatuan semula dua cawangannya yang bersaing di barat dan timur negara itu selepas hampir sedekad terpisah.Negara Afrika Utara itu kini berpecah antara kerajaan Abdelhamid Dbeibah yang disokong Pertubuhan Bangsa Bersatu di barat dengan satu lagi di timur yang disokong oleh pemimpin Tentera Kebangsaan Libya (LNA), Khalifa Haftar.Libya telah menyaksikan konflik "pasang surut" selama 12 tahun sejak pemberontakan yang disokong NATO pada 2011 menggulingkan Presiden Moamer Kadhafi.Bank Pusat Libya (CBL) dalam satu kenyataan yang dikeluarkan oleh gabenor dan timbalannya memaklumkan ia telah sekali lagi menjadi sebuah institusi berdaulat yang bersatu.Bank itu telah berpecah sejak 2014, antara ibu pejabat yang diiktiraf antarabangsa di Tripoli dengan satu lagi di Bayda di timur yang dikuasai Haftar.Al-Seddik al-Kebir, gabenor bank yang berpangkalan di Tripoli, dan Marii Moftah Rahil, gabenor cawangan saingan di timur, membuat pengumuman itu selepas mesyuarat yang dihadiri perunding dan pengarah kedua-dua cawangan.Kenyataan itu menyebut mereka juga akan meneruskan usaha untuk mengatasi kesan perpecahan.Proses untuk menyatukan semula bank pusat bermula pada Disember 2021 selepas perpecahan yang disebabkan perebutan kuasa. -AFP

(Pemandangan luar Bank Negara Libya di Tripoli/REUTERS)


Pembunuhan calon bayangi Pilihan Raya Presiden Ecuador

QUITO, 20 Ogos- Penduduk Ecuador keluar mengundi dalam Pilihan Raya Presiden yang dicemari pembunuhan calon utama.Undian dibuka pada 7:00 pagi waktu tempatan (1200 GMT) hingga 5.00 petang.Rakyat Ecuador memilih pengganti Guillermo Lasso, yang memanggil pilihan raya mengejut untuk mengelak perbicaraan pemecatan, hanya dua tahun selepas beliau memegang jawatan presiden.Pasukan tentera telah dikerahkan ke seluruh negara kecil Amerika Selatan itu berikutan kempen tegang yang menyaksikan lapan calon presiden berkempen dengan mengenakan jaket kalis peluru.Ecuador sejak beberapa tahun kebelakangan ini menjadi lubuk bagi mafia dadah asing mengeksport kokain.Persaingan sengit mencetuskan permusuhan bersenjata antara kartel dadah.Beberapa pembunuhan politik dilaporkan menjelang pengundian, dengan pembunuhan pencabar serius presiden Fernando Villavicencio hanya 11 hari dari tarikh pilihan raya menggariskan cabaran getir dihadapi negara.“Ini adalah pilihan raya yang tidak tipikal, dalam situasi yang pada asasnya ngeri yang dialami Ecuador disebabkan keganasan sedia ada, menjadi lebih teruk dan kejam dengan pembunuhan Villavicencio," kata saintis politik, Anamaria Correa Crespo.Pada 2022, Ecuador mencatatkan rekod 26 pembunuhan bagi setiap 100,000 penduduk, lebih tinggi daripada kadar di Colombia, Mexico dan Brazil. -AFP

(Seorang wanita mengundi di pusat mengundi di Quito semasa pilihan raya presiden Ecuador dan referendum mengenai perlombongan dan petroleum/AFP)


(Foto diambil dari kamera kapal angkasa pendaratan lunar Luna-25 semasa penerbangannya ke bulan /REUTERS)

MOSCOW, 20 Ogos- Kapal angkasa Luna-25, misi Bulan pertama Rusia dalam hampir 50 tahun, terhempas di Bulan selepas mengalami masalah prapendaratan, kata agensi angkasa lepas Rusia, Roscosmos.Komunikasi dengan Luna-25 terputus pada 2.57 petang (1157 GMT) hari Sabtu, kata Roscosmos.Menurut penemuan awal, alat pendarat kapal angkasa itu musnah berikutan perlanggaran dengan permukaan Bulan."Langkah-langkah yang diambil pada 19 dan 20 Ogos untuk mengesan kapal itu dan menghubunginya tidak berjaya," tambah agensi angkasa lepas itu.Penyiasatan peringkat menteri akan dilancarkan mengenai punca nahas.Dengan Luna-25, Moscow berharap untuk membina legasi program Luna era Sovietnya, menandakan kembalinya kepada penerokaan bulan bebas.Kapal angkas seberat 800 kilogram itu sepatutnya melakukan pendaratan lembut pada hari Isnin di kutub selatan bulan yang pertama dalam sejarah. -AFP

(Kapal angkasa Luna-25 Rusia terhempas di Bulan/AFP)


Kebangkitan bola sepak Arab Saudi, projek jangka panjang

(Seorang peminat mengibarkan bendera imej Neymar semasa pembukaannya di Al-Hilal di Stadium Antarabangsa King Fahd Riyadh pada 19 Ogos 2023/AFP)

RIYADH, 20 Ogos - Perkembangan luar biasa bola sepak Arab Saudi adalah "projek jangka panjang" dengan sokongan kerajaan yang kuat, tidak seperti ledakan jangka pendek liga domestik China, seorang pegawai kanan liga memberitahu AFP.Liga Pro Saudi mempunyai komitmen selama bertahun-tahun daripada pemerintah kerajaan yang kaya dengan minyak itu dalam matlamatnya menjadi salah satu pertandingan terbaik dunia, kata ketua pegawai operasi Carlo Nohra.Nohra bercakap dalam majlis meraikan bintang Brazil, Neymar sebagai pemain baharu Al-Hilal, yang menyertai Cristiano Ronaldo, Karim Benzema dan beberapa nama besar lain dalam pesta perbelanjaan yang menelan belanja ratusan juta dolar."Ia bukan sesuatu yang kami jangka berlaku dalam sekelip mata. Ini adalah projek jangka panjang dan semua orang menerima bahawa itulah yang akan berlaku," kata Nohra di Stadium Antarabangsa King Fahd."Ia memastikan bahawa kami melakukan semua perkara yang betul di sepanjang jalan untuk membawa segala-galanya dan semua orang serta ekosistem bersama-sama," tambahnya.Perkembangan pesat liga Saudi baru-baru ini mula dibandingkan dengan Liga Super China, yang melamar banyak pemain bintang dengan bayaran yang terlalu tinggi sehingga kelab mengalami masalah kewangan.Pada satu peringkat, Guangzhou Evergrande menjadikan Dario Conca dari Argentina yang kurang dikenali sebagai salah seorang pemain dengan gaji terbaik dunia, dan Shanghai Shenhua telah membelanjakan 730,000 euro (US$795,000) seminggu untuk mendapatkan perkhidmatan Carlos Tevez yang semakin tua.“Perbandingan ini tidak dapat dielakkan,” kata Nohra."Tetapi bagi kami, hakikat bahawa projek ini adalah sebahagian daripada projek transformasi yang menggerakkan negara ini ke mana ia mahu pergi... menyediakan rezeki yang kami perlukan untuk terus maju ke hadapan," katanya. -AFP


18 maut dalam nahas bas di Pakistan

(Usaha membawa mayat mangsa dari bas penumpang yang terbakar di lokasi selepas kemalangan di lebuh raya berhampiran bandar Pindi Bhattian di wilayah timur Punjab/AFP)

ISLAMABAD, 20 Ogos- Sekurang-kurangnya 18 orang maut terbakar pada Ahad apabila sebuah bas merempuh pikap yang membawa diesel di timur Pakistan, kata pegawai.Kemalangan itu berlaku di lebuh raya pada kira-kira 4.30 pagi berhampiran bandar Pindi Bhattian di wilayah timur Punjab."Dalam masa lima minit, keseluruhan bas itu terbakar. Lapan belas orang terbakar hidup-hidup manakala 16 yang lain cedera, empat daripadanya kritikal," kata pegawai kanan polis Fahad Ahmed kepada AFP menerusi telefon."Nampaknya pemandu bas itu mengantuk," tambahnya.Pikap itu membawa tong-tong diesel dan petrol.Lebuh raya uzur yang tidak terjaga, langkah kawalan keselamatan yang longgar dan pemanduan melulu menyumbang kepada rekod keselamatan jalan raya yang teruk di Pakistan.Bas penumpang sering dipenuhi hingga sesak dan tali pinggang keledar tidak biasa dipakai menyebabkan angka kematian yang tinggi akibat kemalangan kenderaan tunggal menjadi perkara biasa.Pada Januari, sekurang-kurangnya 40 orang maut apabila sebuah bas terjunam dari jambatan di barat daya Pakistan dan terbakar. -AFP

(18 maut dalam nahas bas di Pakistan/AFP)


JAKARTA, 20 Ogos- Presiden Joko Widodo berlepas ke Afrika Selatan untuk menghadiri Sidang Kemuncak BRICS di Johannesburg di tengah-tengah spekulasi bahawa Indonesia boleh menyertai kumpulan itu sebagai ahli terbaharu.Mesyuarat itu menghimpunkan negara-negara ekonomi sedang pesat membangun utama yang diketuai Brazil, Rusia, India, China, dan Afrika Selatan, akan diadakan selama tiga hari mulai Selasa."Indonesia telah diundang ke Sidang Kemuncak BRICS dan sudah tentu akan ada pertemuan sampingan dengan pemimpin dunia yang lain," kata Widodo kepada pemberita di sini sebelum berlepas.Lawatan itu adalah lawatan pertama beliau ke Afrika sebagai peneraju ekonomi terbesar Asia Tenggara.Widodo pada awal minggu ini berkata kerajaannya belum memutuskan sama ada Indonesia akan menyertai BRICS atau tidak.Kumpulan itu yang dilancarkan secara rasmi pada 2009, berusaha untuk menyeimbangkan penguasaan ekonomi Barat dalam hal ehwal global.Ia mewakili 23% daripada keluaran dalam negara kasar (KDNK) dunia dan 42% daripada populasi dunia.Selain menghadiri sidang kemuncak BRICS, Widodo juga akan melawat Kenya, Tanzania, dan Mozambique untuk mengukuhkan kerjasama.Tanzania dan Kenya membuka kedutaan di Jakarta tahun lepas, manakala Mozambique adalah negara Afrika pertama yang menandatangani Perjanjian Perdagangan Keutamaan dengan Indonesia. -AFP

(Presiden Indonesia hadiri Sidang Kemuncak BRICS di Afrika Selatan/File AFP)


England, Sepanyol kejar sejarah julang Piala Dunia Wanita

SYDNEY, 20 Ogos- Sejarah akan tercipta dalam Piala Dunia Wanita hari ini apabila England dan Sepanyol bertembung dalam perlawanan akhir di sini dengan kedua-duanya berusaha untuk muncul juara dunia buat kali pertama.Kedua-dua pasukan kali terakhir bertemu di Kejohanan Eropah musim panas lalu apabila tuan rumah, England memerlukan masa tambahan untuk menewaskan Sepanyol 2-1 di pusingan separuh akhir dan seterusnya menjulang trofi.Kira-kira 75,000 tiket telah habis dijual untuk perlawanan di Stadium Australia hari ini. Sepak mula dijadualkan pada 1000 GMT (6.00 petang waktu Malaysia).Ratu Letizia dari Sepanyol antara yang akan hadir.Pengerusi Persatuan Bola Sepak England, Putera William yang tidak ke Australia menghantar video penaik semangat dengan anak perempuannya, Charlotte duduk di sebelah."Kami minta maaf kerana kami tidak dapat berada di sana secara peribadi tetapi kami sangat berbangga dengan pencapaian anda, termasuk memberi inspirasi kepada berjuta-juta individu di sini dan di seluruh dunia."Mana-mana pasukan yang menang, akan menjadi nama baharu dalam senarai juara Piala Dunia Wanita selain Amerika Syarikat, Jerman dan Jepun.Amerika Syarikat yang memburu kejuaraan ketiga berturut-turut, tewas kepada Sweden menerusi penentuan sepakan penalti di pusingan 16 terakhir. -AFP

(Pengurus England, Sarina Wiegman dan pemain berada di Stadium Australia, Sydney/REUTERS)


PBB kutuk serangan Rusia di bandar Chernihiv

CHERNIHIV, 2O Ogos- Pertubuhan Bangsa Bersatu (PBB) mengecam serangan peluru berpandu Rusia terhadap bandar Chernihiv di utara Ukraine.Serangan yang berlaku pada waktu pagi itu, menyebabkan tujuh orang maut dan lebih 100 orang mengalami kecederaan. Penyelaras Misi Bantuan Kemanusiaan PBB di Ukraine, Denise Brown menyifatkan serangan terhadap bandar besar yang mempunyai ramai penduduk itu, sebagai satu perbuatan tidak bertanggungjawab.

(Kesan serangan peluru berpandu Rusia di Chernihiv/AFP)

Tegasnya, serangan ketenteraan ke atas orang awam dilarang sama sekali di bawah Undang-Undang Kemanusiaan Antarabangsa. “Perbuatan keji menyerang dataran utama sebuah bandar besar, pada waktu pagi, ketika orang ramai keluar berjalan, ada yang menghadiri acara keagamaan", katanya.Sementara itu, Ketua Pengarah UNESCO, Audrey Azoulay berkata dia "terkejut" dengan insiden serangan tersebut dalam satu catatan di media sosial.Bandar tersebut sebelum ini selamat kerana tidak menjadi tumpuan serangan dalam operasi ketenteraan yang dilaksanakan Moscow terhadap Kiev. Chernihiv merupakan sebuah bandar bersejarah yang tersenarai untuk pencalonan ke Pertubuhan Pendidikan, Saintifik dan Kebudayaan (UNESCO).-AFP


WHO, pihak berkuasa kesihatan AS kesan varian baharu COVID-19

GENEVA, 20 Ogos – Pertubuhan Kesihatan Sedunia (WHO) dan pihak berkuasa kesihatan Amerika Syarikat (AS) memaklumkan mereka sedang memantau rapat varian baharu COVID-19, walaupun kesan berpotensi BA.2.86 masih belum diketahui buat masa ini.WHO mengklasifikasikan varian baharu itu sebagai salah satu di bawah pengawasan “disebabkan jumlah besar (lebih daripada 30) mutasi gen spike yang dibawanya,” menurut WHO dalam buletin mengenai pandemik.Setakat ini, varian itu hanya dikesan di Israel, Denmark dan AS.Pusat Kawalan Penyakit AS (CDC) mengesahkan mereka juga sedang memantau varian tersebut, melalui mesej di platform sosial X.Hanya terdapat empat jujukan yang diketahui bagi varian tersebut, kata WHO.“Kesan potensi mutasi BA.2.86 pada masa ini masih belum diketahui dan sedang menjalani penilaian dengan teliti,” kata WHO.

WHO kini mengawasi lebih 10 varian dan kelompoknya.

WHO turut mengecam beberapa negara yang telah membangunkan sistem pemantauan untuk virus ini telah membubarkan operasi mereka memandangkan ia tidak lagi seteruk dahulu sebaliknya menyeru agar pemantauan perlu dilakukan dengan lebih ketat.Dalam tempoh pelaporan terakhir antara 17 Julai dan 13 Ogos, lebih 1.4 juta kes baharu COVID-19 telah dikesan dan lebih 2,300 kematian dilaporkan, menurut kenyataan WHO.Jumlah kes itu mewakili peningkatan sebanyak 63 peratus dari tempoh 28 hari sebelumnya manakala kematian menurun sebanyak 56 peratus.Setakat 13 Ogos, terdapat lebih 769 juta kes COVID-19 yang disahkan dan lebih daripada 6.9 juta kematian di seluruh dunia, walaupun angka sebenar dijangka lebih tinggi kerana kebanyakan kes tidak dapat dikesan.–AFP


Penggodam Korea Utara sasar latihan tentera AS-Korea Selatan

SEOUL, 20 Ogos - Penggodam Korea Utara menyasarkan latihan ketenteraan bersama AS-Korea Selatan yang diadakan minggu ini walaupun maklumat sulit tidak terjejas, kata polis Korea Selatan pada Ahad.Tentera Korea Selatan dan AS akan memulakan latihan musim panas 'Ulchi Freedom Guardian' selama 11 hari bagi meningkatkan keupayaan mereka untuk bertindak balas terhadap ancaman nuklear dan peluru berpandu Korea Utara yang kini dilihat telah berkembang.Korea Utara membantah latihan sedemikian dengan mengatakan ia adalah persediaan oleh AS dan sekutu Korea Selatannya untuk pencerobohan ke atasnya.

Penggodam itu dipercayai ada kaitan dengan kumpulan pengodam Korea Utara yang dipanggil 'Kimsuky' dan mereka melakukan penggodaman mereka melalui e-mel kepada kontraktor Korea Selatan yang bekerja di pusat simulasi perang latihan gabungan Korea Selatan-AS, kata Agensi Polis Wilayah Gyeonggi Nambu dalam kenyataan.“Telah disahkan bahawa maklumat berkaitan ketenteraan tidak dicuri,” kata polis dalam satu kenyataan pada Ahad.Korea Utara sebelum ini menafikan sebarang peranan dalam serangan siber.Penggodam Kimsuky telah lama menggunakan e-mel "pemancingan lembing" yang menipu sasaran untuk melepaskan kata laluan atau mengklik lampiran atau pautan yang memuatkan perisian hasad, menurut penyelidik.Polis Korea Selatan dan tentera AS menjalankan siasatan bersama dan mendapati alamat IP yang digunakan dalam percubaan penggodaman itu sepadan dengan alamat yang dikenal pasti dalam penggodaman 2014 terhadap pengendali reaktor nuklear Korea Selatan, kata polis.Pada masa itu, Korea Selatan menuduh Korea Utara berada di belakang serangan siber itu.-REUTERS


Kapal angkasa Luna-25 alami masalah teknikal

MOSCOW, 20 Ogos - Kapal angkasa Luna-25 milik Rusia mengalami "keadaan tidak normal" pada Sabtu ketika ia sedang bersiap untuk berpindah ke orbit pra-pendaratannya, kata agensi angkasa lepas negara Rusia, Roskosmos.Kapal angkasa Rusia itu dijadual akan mendarat di bahagian kutub selatan bulan pada Isnin untuk meneroka sebahagian yang difikirkan oleh saintis berkemungkinan menyimpan air beku dan unsur berharga di bulan."Semasa operasi, situasi tidak normal berlaku di atas stesen automatik, yang tidak membenarkan manuver dilakukan dengan parameter yang ditetapkan," kata Roskosmos dalam satu kenyataan ringkas.Roskosmos memaklumkan, pakar sedang menganalisis keadaan tersebut tanpa memberikan butiran lanjut.Terdahulu, Roskosmos berkata ia telah menerima keputusan pertama daripada misi Luna-25 dan ia sedang dianalisis.Agensi itu juga menyiarkan imej kawah Zeeman bulan yang diambil dari kapal angkasa.

Kawah itu adalah yang ketiga terdalam di hemisfera selatan bulan dengan ukuran 190 km (118 batu) diameter dan lapan km (lima batu) dalam.Roskosmos berkata data yang diterimanya setakat ini telah memberikan maklumat tentang unsur kimia dalam tanah bulan dan juga akan memudahkan operasi peranti yang direka untuk mengkaji permukaan dekat bulan.Tambah Roskosmos, peralatan mereka juga telah didaftarkan dibawah "peristiwa kesan mikrometeorit".Luna-25 memasuki orbit bulan pada Rabu dan merupakan kapal angkasa Rusia pertama yang melakukannya sejak 1976.Bersaiz sebesar kereta kecil, Luna-25 akan menyasarkan untuk beroperasi selama setahun di kutub selatan, di mana saintis di NASA dan agensi angkasa lepas lain telah mengesan kesan air beku di kawah.Kehadiran air mempunyai implikasi kepada kuasa besar angkasa lepas, yang berpotensi membolehkan manusia tinggal lebih lama di bulan yang akan membolehkan perlombongan sumber bulan.-REUTERS


Kebakaran hutan di barat Kanada semakin buruk, arahan pemindahan dikeluarkan

KELOWNA, 20 Ogos - Puluhan ribu penduduk di barat Kanada British Columbia digesa untuk mematuhi amaran untuk berpindah susulan kebakaran hutan semakin merebak yang telah mengancam sebahagian besar Lembah Okanagan, termasuk bandar Kelowna, kata Pegawai di barat Kanada British Columbia.Menteri pengurusan kecemasan wilayah itu Bowinn Ma berkata hampir 30,000 orang berada di bawah arahan pemindahan manakala 36,000 lagi berada dalam keadaan berjaga-jaga untuk bersiap sedia menyelamatkan diri."Kami menegaskan pentingnya untuk mematuhi perintah pemindahan apabila ia dikeluarkan."Ini adalah soal hidup dan mati bukan saja untuk penduduk di hartanah berkenaan, tetapi juga untuk responden pertama yang sering kali kembali untuk cuba merayu orang ramai untuk berpindah," katanya pada sidang akhbar.

Kelowna, sebuah bandar dengan 150,000 penduduk diselubungi asap tebal sejak dilanda kebakaran hutan musim panas di seluruh Kanada yang menyebabkan berjuta-juta ekar hangus.Perdana Menteri, Justin Trudeau berkata beliau sudah bercakap dengan Perdana Menteri British Columbia, David Eby, mengenai keadaan terkini kebakaran hutan dan turut menjanjikan sumber Persekutuan dalam usaha menangani bencana itu.Kanada mengalami musim kebakaran hutan yang mencatat rekod, dengan anggaran rasmi lebih 14 juta hektar terbakar, kira-kira saiz Greece dan hampir dua kali ganda daripada rekod terakhir 7.3 juta hektar, menyebabkan empat orang maut setakat ini.Saintis berkata pemanasan global yang disebabkan oleh manusia memburukkan lagi bencana semula jadi itu, menjadikannya lebih berbahaya.-AFP


Turkiye selar pendekatan PBB ke atas pertikaian Cyprus

ISTANBUL, 20 Ogos - Jurucakap parti pemerintah Turkiye pada Sabtu mengkritik pasukan pengaman Pertubuhan Bangsa Bersatu (PBB) kerana menghalang pembinaan jalan kontroversi di zon penampan yang membahagikan Cyprus sebagai sesuatu yang "tidak boleh diterima" dan "sangat salah."Konfrontasi berlaku pada Jumaat antara tentera Cyprus Turki dan pasukan pengaman PBB di Pyla, sebuah perkampungan percampuran etnik di kawasan rondaan PBB antara Republik Cyprus yang diiktiraf antarabangsa di bahagian selatan dan sebuah negara kecil Cyprus Turki di bahagian utara.Misi PBB di pulau Mediterranean timur berkata pasukan pengamannya diserang ketika mereka cuba menghalang “kerja pembinaan tanpa kebenaran” berhampiran Pyla, satu-satunya kampung di mana Cyprus Greek dan Cyprus Turki tinggal bersebelahan.

Omer Celik, jurucakap parti AKP yang memerintah Turkiye, mempertahankan pembinaan jalan raya dan menyelar sikap "tidak boleh diterima" pasukan pengaman PBB."Sikap pasukan pengaman PBB yang berkhidmat di Cyprus...tidak boleh diterima dan amat salah," tulis Celik di laman sosial X.Beliau berkata bahawa sikap tersebut telah merosakkan reputasi misi PBB di Cyprus.Pihak berkuasa di Republik Turki Utara Cyprus (TRNC) yang hanya diiktiraf oleh Turkiye, telah menolak dakwaan misi PBB sebagai "tidak berasas."Mereka berkata projek itu mempunyai "objektif kemanusiaan" yang "bertujuan untuk menyediakan kemudahan akses ke wilayah TRNC untuk rakyat kita" yang tinggal di kampung itu.Celik pada Sabtu berkata bahawa Turkiye "menyokong sepenuhnya" TRNC, dan menyeru misi PBB untuk melayan orang Cyprus Turki secara sama rata.Cyprus telah berpecah sejak 1974 apabila tentera Turkiye menduduki utaranya sebagai tindak balas kepada rampasan kuasa tentera yang ditaja oleh junta ketika itu yang berkuasa di Greece.-AFP


China lakukan latihan udara dan laut sebagai 'amaran keras' kepada Taiwan

BEIJING, 20 Ogos - China telah mengadakan latihan udara dan laut di sekitar Taiwan pada Sabtu, dalam apa yang dikatakan sebagai "amaran keras" selepas Timbalan Presiden pulau itu melawat Amerika Syarikat (AS).William Lai, singgah di New York dan San Francisco pada Jumaat selepas pulang dari lawatan ke Paraguay.China mengulangi bahawa Lai adalah "pembuat masalah" dan berikrar akan mengambil "langkah tegas...untuk menjaga kedaulatan negara dan integriti wilayah".Tentera Pembebasan Rakyat "melancarkan rondaan udara dan laut bersama serta latihan ketenteraan tentera laut dan tentera udara di sekitar pulau Taiwan" pada Sabtu, kata jurucakap tentera Shi Yi memetik media kerajaan Xinhua.

Taiwan berkata 42 pesawat pejuang telah memasuki zon pertahanan udaranya sejak 9:00 pagi (0100 GMT), dan lapan kapal China mengambil bahagian dalam latihan tersebut.26 daripada pesawat perang melintasi garis tengah Selat Taiwan, kata kementerian pertahanan pulau itu dalam satu kenyataan.Xinhua berkata latihan itu dijalankan "di perairan dan ruang udara di utara dan barat daya Pulau Taiwan" untuk menguji keupayaan PLA "untuk merebut kawalan ruang udara dan laut" dan melawan "dalam keadaan pertempuran sebenar".Tindaka itu juga dilihat sebagai "amaran keras kepada pakatan sulit pemisah 'kemerdekaan Taiwan' dengan unsur asing dan provokasi mereka", tambahnya.Taiwan berkata ia mengutuk sekeras-kerasnya "tingkah laku yang tidak rasional dan provokatif itu" dan akan menghantar "kuasa yang sesuai" untuk bertindak balas "dengan tindakan praktikal"."Menjalankan latihan ketenteraan kali ini dengan alasan bukan sahaja tidak membantu keamanan dan kestabilan di Selat Taiwan, tetapi juga menonjolkan mentaliti ketenteraan (China)," kata Kementerian Pertahanan Negara Taiwan.Washington berkata ia akan "memantau latihan tersebut dengan teliti".“Kami menggesa Beijing menghentikan tekanan ketenteraan, diplomatik dan ekonominya terhadap Taiwan dan sebaliknya melibatkan diri dalam dialog bermakna dengan Taiwan,” kata Jabatan Negara dalam satu kenyataan.-AFP


Kebakaran luar biasa, British Columbia isytihar darurat

KANADA, 19 Ogos - Wilayah British Columbia diisytiharkan darurat selepas kebakaran hutan yang dahsyat terus melanda wilayah itu pada Jumaat.Asap tebal melitupi ruang udara di West Kelowna.Orang ramai menyifatkan kebakaran kali ini amat dasyat daripada biasa dan memaksa mereka untuk berpindah.West Kelowna merupakan sebuah bandar berpenduduk 36,000 orang yang terletak kira-kira 300 kilometer (180 batu) di timur Vancouver. Kebakaran hutan dan pemindahan turut dilakukan di Kelowna, sebuah bandar dengan populasi penduduk kira-kira 150,000 di Tasik Okanagan.Lebih daripada 2,400 penduduk telah dipindahkan, kata pegawai, dan beribu-ribu lagi dalam keadaan bersiapsiaga untuk berpindah, jika perlu.Selain itu, kebakaran hutan yang marak turut berlaku wilayah berhampiran di Northwest Territories. - REUTERS


Tentera China siar rakaman latihan tentera udara dan tentera laut

CHINA, 19 Ogos - Komando Teater Timur Tentera Pembebasan Rakyat China (PLA) pada Sabtu mengeluarkan rakaman latihan ketenteraan yang diadakan di Taiwan.Video yang dikeluarkan menerusi akaun media sosial PLA menunjukkan jet pejuang China di udara dan kapal perang tentera laut menyertai latihan tempur.Sebelum ini, tentera China berkata latihan itu adalah "amaran serius" kepada pasukan pemisah.Kementerian pertahanan Taiwan berkata, bermula pagi Sabtu ia mengesan 42 pesawat China dan lapan kapal terlibat dalam latihan di sekitar pulau itu. - REUTERS


Gabenor Hawaii akan siasat punca kebakaran hutan Maui

HAWAII, 19 Ogos - Gabenor Hawaii, Josh Green pada Jumaat menyifatkan skala kemusnahan di Maui berikutan kebakaran hutan sebagai "sukar untuk dinyatakan".Pihaknya menyatakan komitmen untuk menyiasat secara menyeluruh megenai kebakaran itu.Api merebak laju ditambah dengan tiupan angin hingga 80 batu (130 km) sejam bergerak ke bandar Lahaina telah memusnahkan 2,200 bangunan.Anggaran kerosakan bernilai $5.5 bilion.Green yang ditemani isterinya Jaime Kanani Green pada sidang akhbar itu, berkata lebih 2,000 unit rumah telah dipulihkan untuk menempatkan mangsa terjejas akibat kebakaran.Tambah Green, tindakan akan dikenakan terhadap mereka yang cuba "mengambil kesempatan ke atas mangsa dengan mencuri harta di kawasan yang terjejas". - REUTERS


Kebakaran hutan di Yellowknife hampir pulih

KANADA, 19 Ogos - Kebakaran hutan di Yellowknife, ibu kota Northwest Territories di sini, hampir pulih pada Jumaat ekoran kejayaan pihak bomba memadam kebakaran.Bagaimanapun, angin kencang yang membawa api ke arah bandar memungkinkan kebakaran merebak ke ke pinggir bandar menjelang hujung minggu ini.Kebakaran berlaku kira-kira 15 km (9 batu) dari barat laut bandar dan merebak sehingga ke lebuh raya di luar bandar.Menjelang petang Jumaat, kira-kira 19,000 daripada 20,000 penduduk bandar itu telah dipindahkan, kata menteri persekitaran dan komuniti wilayah itu Shane Thompson kepada pemberita. - REUTERS


Australia bayar $243 juta kerana tarik diri sebagai tuan rumah Sukan Komanwel 2026

AUSTRALIA, 19 Ogos - Perdana Menteri Victoria, Daniel Andrews memberitahu Australia akan membayar A$380 juta kepada penganjur Sukan Komanwel, selepas menarik diri sebagai tuan rumah acara itu pada 2026.Victoria pada Julai menarik diri daripada menganjurkan acara Sukan Komanwel itu. Keputusan itu telah menimbulkan kemungkinan bahawa sukan itu mungkin tidak berlangsung buat kali pertama sejak dibatalkan kerana Perang Dunia Kedua.Pembayaran itu datang selepas satu lagi tamparan diberikan kepada acara yang telah berlangsung lama itu apabila wilayah Alberta Kanada awal bulan ini menarik balik sokongannya untuk bidaan untuk Sukan 2030. - REUTERS


Thaksin pulang ke Thailand, Selasa ini

(Thaksin bersama anak perempuannya, Paetongtarn Shinawatra/FB Ing Shinawatra)

BANGKOK, 19 Ogos- Bekas Perdana Menteri Thailand Thaksin Shinawatra merancang untuk kembali ke tanah air pada Selasa, hari yang sama parlimen akan mengundi calon Perdana Menteri bagi menamatkan krisis politik yang berpanjangan selepas pilihan raya nasional pada Mei lalu.Perkara itu dimaklumkan oleh anak perempuannya yang juga calon Perdana Menteri dari parti Pheu Thai, Paetongtarn Shinawatra menerusi media sosial."Pada hari Selasa, 22 Ogos, pukul 0900, di Lapangan Terbang Don Muang, saya akan bertemu bapa Thaksin," kata Paetongtarn mengenai berita kepulangan bapanya.Thaksin sebelum ini merancang untuk pulang pada 10 Ogos, namun ditangguhkan dengan alasan perlu menjalankan pemeriksaan kesihatan.

(Bekas Perdana Menteri Thailand Thaksin Shinawatra/REUTERS)

Bekas taikun telekomunikasi itu, merupakan Perdana Menteri Thailand pada tahun 2001 dan digulingkan dalam rampasan kuasa tentera pada 2006. Sejak itu, beliau hidup dalam buangan selepas melarikan diri dari Thailand bagi mengelakkan hukuman penjara kerana kes rasuah pada tahun 2008. Bagaimanapun, beliau masih akan dikenakan penjara apabila kembali.Parti Pheu Thai kini sedang berusaha untuk membentuk kerajaan di Thailand, selepas pemimpin parti Move Forward yang memenangi pilihan raya pada Mei lalu, gagal dalam usahanya untuk menjadi perdana menteri.Pheu Thai, yang bakal mencalonkan hartawan hartanah Srettha Thavisin, memerlukan sokongan lebih separuh wakil rakyat, termasuk Dewan Negara.-REUTERS


Lebih 2,000 maut di India akibat banjir, hujan sejak April

NEW DELHI, 19 Ogos- Banjir, tanah runtuh dan kejadian lain berkaitan hujan telah menyebabkan lebih daripada 2,000 orang terbunuh di India pada musim monsun ini, menurut data rasmi.Negeri Bihar merekodkan angka kematian tertinggi dalam kalangan semua negeri, diikuti 330 kematian di Himachal Pradesh dan 165 di negeri Gujerat dalam tempoh kira-kira empat bulan.Menurut data Kementerian Dalam Negeri yang dipetik Agensi Berita PTI, sebanyak 892 orang mati lemas di seluruh negara akibat banjir, 506 orang maut akibat kilat manakala 186 orang maut akibat tanah runtuh dari 1 April hingga 17 Ogos.Sebab-sebab lain yang berkaitan menyebabkan 454 kematian.Hujan lebat juga menyebabkan kekacauan di Himachal Pradesh, Uttarakhand, Haryana, Punjab dan barat Uttar Pradesh pada Jun dan Julai.Himachal Pradesh dan Uttarakhand sedang berdepan dengan gelombang hujan lebat yang lain, mengorbankan berpuluh-puluh orang dan memusnahkan jalan, jambatan, tanaman dan rumah dalam beberapa hari kebelakangan ini.Anggaran kerugian kewangan di Himachal Pradesh sahaja adalah sekitar US$1.2 bilion.- BERNAMA


Kishida akan melawat loji janakuasa nuklear Fukushima

TOKYO, 19 Ogos- Perdana Menteri Jepun Fumio Kishida memaklumkan akan melawat loji janakuasa nuklear Fukushima pada hari Ahad, menjelang pelepasan air terawat yang dijadualkan bermula hujung bulan ini.Lawatan tersebut diadakan selepas beliau menghadiri sidang kemuncak tiga hala dengan Presiden Amerika Syarikat Joe Biden dan Presiden Korea Selatan Yoon Suk Yeol di Washington."Pelepasan air terawat adalah isu yang tidak boleh ditangguhkan untuk mencapai kemajuan yang stabil dengan pembinaan semula Fukushima," katanya kepada wartawan Jepun semasa di Washington.Beliau berkata kerajaan berada "diperingkat akhir" untuk membuat keputusan, namun beliau enggan mengulas mengenai masa sebenar pelepasan tersebut.Beliau juga berhasrat untuk bertemu dengan Ketua Persekutuan Koperasi Perikanan Jepun yang membantah rancangan tersebut.Rancangan Jepun untuk melepaskan air terawat daripada loji nuklear telah menimbulkan kebimbangan di negara jiran. Ia juga mendorong China mengharamkan beberapa import makanan dan mencetuskan bantahan di Korea Selatan.Pelepasan dilaporkan akan bermula seawal akhir bulan ini.

(Loji nuklear Fukushima Daiichi di Jepun/REUTERS)

Kira-kira 1.33 juta meter padu air bawah tanah, air hujan dan air yang digunakan untuk penyejukan sudah dikumpulkan di tapak Fukushima yang sedang ditamatkan operasinya, selepas beberapa reaktor runtuh susulan tsunami 2011 yang menyebabkan loji itu terjejas teruk.Ruang simpanan hampir penuh, namun rancangan Jepun dan operator loji TEPCO untuk melepaskan air ke laut telah mendapat tentangan tempatan dan serantau.Agensi Tenaga Atom Antarabangsa (IAEA) berkata pelepasan itu akan memberi kesan "kecil" terhadap alam sekitar dan sama dengan pelepasan air dari loji nuklear di tempat lain.Kerajaan Jepun telah beberapa bulan cuba untuk memberikan keyakinan umum di dalam dan luar negara, termasuk mengadakan lawatan sambil belajar serta kajian yang disiarkan secara langsung yang mengekalkan hidupan laut di dalam air terawat.Sementara itu, China akan mengharamkan import makanan dari 10 wilayah Jepun, susulan rancangan itu dan melaksanakan ujian radiasi yang ketat terhadap makanan dari seluruh negara.Selain itu, di Korea Selatan, kebimbangan orang ramai tentang rancangan tersebut kekal tinggi, namun kerajaan memaklumkan penilaian rancangan itu mendapati ia mengikut piawaian antarabangsa.-AFP


Lancar latihan ketenteraan sekitar Taiwan, tanda amaran keras dari China

BEIJING, 19 Ogos- China melancarkan latihan ketenteraan di sekitar Taiwan pada Sabtu sebagai tanda amaran keras terhadap tindakan naib presiden pulau itu William Lai yang melakukan persinggahan di Amerika Syarikat.Lai, yang merupakan pendahulu dalam pilihan raya presiden Taiwan tahun depan, singgah di New York dan kembali melalui San Francisco dalam perjalanan ke Paraguay, salah satu daripada jumlah negara yang semakin berkurangan yang mengiktiraf Taipei secara diplomatik.China telah menggelar Lai sebagai "pembuat masalah" dan berikrar untuk mengambil langkah tegas demi menjaga kedaulatan negara."Pada Sabtu, Komando Teater Timur Tentera Pembebasan Rakyat China melancarkan rondaan di udara dan laut serta latihan ketenteraan tentera laut dan udara di sekitar pulau Taiwan", menurut akhbar Xinhua yang memetik jurucakap tentera, Shi Yi.

Xinhua berkata latihan itu bertujuan untuk menguji keupayaan PLA dalam merampas kawalan ruang udara dan laut dan berhadapan situasi sebenar pertempuran.China menuntut hak negara Taiwan dan tidak menolak menggunakan kekerasan untuk merampasnya.Ia melancarkan latihan ketenteraan utama selepas Nancy Pelosi, ketika itu speaker Dewan, melawat Taiwan tahun lalu dan kemudian apabila Presiden Tsai Ing-wen bertemu penggubal undang-undang terkemuka AS ketika dia transit melalui Amerika Syarikat.Washington bagaimanapun berkata tindakan transit Lai itu adalah sebagai satu rutin dan mendesak agar tidak mencetuskan ketegangan.- AFP


CDC kesan satu varian baharu COVID-19

GENEVA, 19 Ogos- Pusat Kawalan Pencegahan Penyakit Amerika Syarikat (CDC) sedang mengesan satu varian baharu yang dinamakan BA.2.86 yang menyebabkan COVID-19.Terdahulu, Pertubuhan Kesihatan Sedunia (WHO) menerusi laman sosial X telah mengklasifikasikan BA.2.86 itu sebagai varian dalam pemantauan disebabkan berlaku mutasi oleh pembawanya.Menurut WHO lagi, setakat ini, varian itu telah dikesan di beberapa negara termasuk Amerika Syarikat, Denmark dan Israel.Keturunan baharu yang mempunyai 36 mutasi daripada varian XBB.1.5 yang dominan ketika ini.Pengarah Perubatan Mikrobiologi Diagnostik di Houston Methodist, Dr. S. Wesley Long berkata, terdapat kebimbangan berlaku lonjakan kes COVID-19 disebabkan varian baharu tersebut.-REUTERS

(Ibu pejabat Pusat Kawalan dan Pencegahan Penyakit (CDC) di Atlanta, Georgia/REUTERS)


Aktivis sayap kanan Belanda ulang perbuatan hina al-Quran

(Umat Islam mengecam perbuatan hina al-Quran di hadapan kedutaan Turki di The Hague/AFP)

THE HAGUE, 19 Ogos- Seorang aktivis sayap kanan Belanda sekali lagi memijak dan mengoyakkan senaskah al-Quran di luar kedutaan Turki di The Hague.Edwin Wagensveld melakukan perkara itu bersama dua orang lain.Perbuatan tersebut menimbulkan kemarahan berpuluh-puluh penunjuk perasaan. Sebahagian daripada penunjuk perasaan mula melemparkan batu ke arah mereka.Susulan kejadian itu, pihak berkuasa telah menutup jalan berhampiran kedutaan terbabit.Menteri Kehakiman Belanda Dilan Yesilgoz menyifatkan rancangan untuk memusnahkan al-Quran sebagai "agak primitif dan menyedihkan".Bagaimanapun, undang-undang Belanda membenarkan demonstrasi sedemikian.

Wagensveld menghadapi perbicaraan kerana komen yang dibuatnya semasa demonstrasi sama pada Januari, semasa dia mengoyakkan salinan Al-Quran di luar parlimen sambil menyamakan buku itu dengan "Mein Kampf" karya Adolf Hitler.Geert Wilders, ketua satu lagi parti sayap kanan, menyiarkan mesej dalam talian yang menyokong demonstrasi tersebut.Perbuatan sama terhadap Al-Quran juga telah berlaku di negara-negara Eropah yang lain baru-baru ini. Pada Julai lalu, dua lelaki bertindak membakar senaskhah al-Quran di hadapan parlimen Sweden dan kejadian sama telah berlaku di Denmark tahun ini.Tindakan seumpamaya telah mencetuskan kemarahan dan keresahan di beberapa negara Islam.Pada hari Khamis, agensi perisikan Sweden meningkatkan tahap amaran sebagai tindak balas kepada reaksi kemarahan umat Islam terhadap pembakaran Al-Quran.-AFP


Ikan paus ditemukan mati di Peru

LIMA, 19 Ogos- Institut Laut Peru (IMARPE) sedang mencari punca kematian seekor ikan paus yang terdampar di pantai Peru, baru-baru ini.Menurut IMARPE, pihaknya telah mengambil sampel ikan paus lebih empat meter itu yang ditemukan mati di pantai Senoritas, Punta Hermosa."Haiwan terbabit ditemukan mati dengan kesan kecederaan di seluruh badan dan ekornya."IMPARPE memberi amaran kepada orang ramai agar tidak mendekati bangkai haiwan tersebut."Punca kematian ikan berkenaan masih dalam siasatan," katanya menerusi kenyataan- REUTERS


Mexico siap sedia hadapi taufan Hilary

CABO SAN LUCAS, 19 Ogos- Mexico bersiap sedia menghadapi ketibaan taufan Hilary yang dijangka berlaku hujung minggu ini atau awal minggu depan.Taufan itu diramalkan membadai di kawasan pelancongan barat laut dan negeri California.Menurut Pusat Taufan Kebangsaan Amerika Syarikat (NHC), kelajuan angin Hilary boleh mencecah 230 kilometer sejam. Ia dikategorikan sebagai taufan kategori empat.Hilary berpotensi menyebabkan berlaku banjir kilat dan ombak tinggi yang boleh mengancam nyawa.

(Orang ramai melihat kesan angin kencang di laut di Acapulco, Negeri Guerrero, Mexico, berikutan laluan Ribut Tropika Hilary/AFP)

Amaran taufan telah dikeluarkan terutama di kawasan pantai di Baja California Punta Abreojos ke Cabo San Quintin, termasuk kawasan utara ke Ensenada.

Sementara itu, penduduk dan pekerja di Cabo San Lucas memasang papan penghadang, meletakkan guni pasir dan menyimpan perabot sebagai persediaan, menghadapi ombak besar."Kami sudah pun terpaksa melalui pengalaman yang sama. Kami tahu apa yang boleh berlaku kepada kami. Kami mesti bersedia dengan makanan, barangan dalam tin dan lilin," kata perkerja restoran, Marlen Hernandez, kepada AFP.Anggota tentera juga membuat pemantauan pantai di Cabo San Lucas, destinasi popular untuk pelancong Mexico dan asing.Taufan melanda Mexico setiap tahun di kedua-dua pantai pasifik dan atlantiknya, yang kebiasaanya berlaku antara bulan Mei dan November.-AFP


Fosil di Brazil bawa 'cahaya' kepada asal usul dinosaur

RIO GRANDE DO SUL, 19 Ogos- Fosil yang ditemui di Brazil baru-baru ini mungkin menjadi 'kunci' dalam memahami prekursor dinosaur dan pterosaurus.Fosil haiwan bernama Venetoraptor Gassenae itu ditemukan oleh ahli paleontologi Brazil, Rodrigo Temp Muller, di bagian tengah negeri Rio Grande do Sul.Ia untuk pertama kalinya memberikan gambaran tentang wajah dan tubuh dinosaurus, kata Muller.Pakar percaya haiwan prasejarah itu berukuran sepanjang satu meter (3.2 kaki) dan hidup 230 juta tahun dahulu. -Reuters


Jururawat Lucy Letby didapati bersalah bunuh tujuh bayi

UNITED KINGDOM, 18 Ogos - Seorang jururawat Britain didapati bersalah kerana membunuh tujuh bayi baru lahir dan cubaan membunuh enam lagi di Unit Neonatal, sebuah hospital di barat laut England, tempat dia bekerja.Lucy Letby, 33, disabitkan bersalah membunuh lima bayi lelaki dan dua bayi perempuan di hospital Countess of Chester dan menyerang bayi baru lahir lain.Kejadian tersebut berlaku selalunya semasa dia bekerja syif malam pada 2015 dan 2016.Hakim diberitahu tertuduh meracuni beberapa mangsa dengan menyuntik bayi dengan insulin dan yang lain disuntik dengan udara atau susu yang diberi secara paksa."Saya sengaja membunuh mereka kerana saya tidak cukup baik untuk menjaga mereka," kata nota tulisan tangan yang ditemui oleh pegawai polis yang menggeledah rumahnya selepas dia ditangkap."Saya adalah orang jahat yang mengerikan," tulisnya. "SAYA JAHAT SAYA BUAT INI".Beberapa bayi yang diserang a adalah kembar. - REUTERS


Penduduk Kanada mengosongkan bandar akibat kebakaran hutan

KANADA, 18 Ogos - Penduduk di Yellowknife dipindahkan oleh anggota bomba bagi mengelakkan kebakaran hutan daripada merebak ke kawasan itu.Orang ramai beratur di luar sekolah menengah tempatan menunggu dibawa ke lapangan terbang untuk menaiki penerbangan pemindahan ke Alberta.Kira-kira 10 pesawat terlibat memindahkan kira-kira 1,500 penduduk keluar dari bandar itu.Sebanyak 22 penerbangan dijangka berlepas pada Jumaat, manakala berpuluh-puluh orang meninggalkan melalui jalan raya, kata pihak berkuasa.Pada Jumaat, pasukan bomba masih cuba menyelamatkan bandar yang mempunyai kira-kira 20,000 orang itu daripada kebakaran hutan dan memaksa arahan pemindahan untuk seluruh penduduk. - REUTERS


Pesawat laut jalan operasi pemadaman api, di Kepulauan Canary

SEPANYOL, 18 Ogos - Sebuah pesawat laut memadam kebakaran hutan di Kepulauan Canary, di sini selepas negara itu dilanda panas terik dan cuaca kering.Ketua wilayah Fernando Clavijo berkata, Kepulauan Canary sering dilanda kebakaran hutan sejak 40 tahun lalu.Pihak berkuasa memberi amaran keadaan itu boleh menyebabkan perpindahan penduduk dan menasihatkan orang ramai untuk terus mengikuti amaran perkhidmatan awam. Lebih 3,000 orang telah dipindahkan dari kediaman masing-masing pada Khamis. - REUTERS


Robot seperti manusia curi perhatian di Persidangan Robot Dunia di Beijing

BEIJING, 18 Ogos - Pengunjung di Persidangan Robot Dunia (WRC) 2023 di sini, disambut dengan robot 'humanoid' iaitu robot berteknologi baharu yang menyerupai manusia.Xier, seorang jurutera penyelidikan dan pembangunan (R&D) di syarikat robot humanoid EXRobots berkata peningkatan itu membolehkan pergerakan humanoid bergerak semula jadi dan mempunyai ekspresi mikro selain pergerakan jari lebih halus.Robot seperti manusia itu mendapat pujian daripada beberapa pengunjung manakala yang lain teruja dengan penampilan hiper-realistik mereka.Persidangan tahunan itu akan diadakan dari 16 hingga 22 Ogos. - REUTERS


India: Lelaki lepaskan tembakan ragut 2 nyawa, 6 cedera

NEW DELHI, 18 Ogos- Dua maut, manakala enam lagi cedera selepas seorang lelaki melepaskan tembakan ke arah orang ramai di luar rumahnya ekoran pertengkaran yang dipercayai berpunca daripada isu anjing peliharaan, di Madhya Pradesh di India, kata polis pada Jumaat. Insiden itu berlaku pada Khamis di Koloni Krishna Bagh di daerah Indore, kira-kira 188 kilometer barat Bhopal, ibu negeri Madhya Pradesh.Polis telah menahan tertuduh yang bekerja sebagai pengawal keselamatan di sebuah bank dan merampas senapang yang digunakannya.Menurut polis, tertuduh dan jirannya sedang berjalan dengan anjing masing-masing di kawasan kejiranan pada pukul 11.00 malam (waktu tempatan).Tiba-tiba dua anjing itu bergaduh yang kemudian mencetuskan pertengkaran antara dua pemilik haiwan itu."Kami dapati mereka tidak ada isu permusuhan antara jiran sebelum ini, selain hanya disebabkan isu anjing bergaduh itu sahaja," kata pegawai kanan polis Amrendra Singh.Beliau berkata polis akan menjalankan siasatan lanjut berhubung kes itu.- BERNAMA-XINHUA


30 orang maut dalam serangan kumpulan kongsi gelap di Haiti

(Penduduk di daerah Carrefour Feuilles melarikan diri ketika kumpulan kongsi gelap mengganas di daerah tersebut/AFP)

PORT -AU-PRINCE, 18 ogos- Seramai 30 penduduk terbunuh dan berpuluh-puluh lagi cedera dalam keganasan kumpulan kongsi gelap di ibu kota Haiti, Port-au-Prince.Dalam serangan tersebut, rumah-rumah di kejiranan Carrefour-Feuilles di bandar itu dibakar dan dua orang pegawai polis turut terkorban.Kawasan itu merupakan lokasi strategik kumpulan kongsi gelap, yang menguasai kira-kira 80 % ibu kota Haiti.Jenayah keganasan termasuk kes penculikan untuk mendapatkan wang tebusan, rompakan kereta, rogol dan kecurian bersenjata adalah perkara biasa di lokasi tersebut.

Seorang penduduk, Dominique Charles, memberitahu AFP dia kehilangan seramai enam ahli keluarga termasuk ibunya."Penyerang menyerang rumah kami dengan bom molotov. Saya dapat melarikan diri, tetapi ahli keluarga yang lain tidak bernasib baik," katanya.Menurut pihak berkuasa dalam beberapa hari kebelakangan ini, keganasan di kawasan kejiranan telah menyebabkan kira-kira 5,000 penduduk melarikan diri.Walaupun sebahagian daripada pelarian telah mendapat perlindungan di sekolah atau pusat sukan tempatan, terdapat individu yang terperangkap di jalanan.Pihak berkuasa berkata mereka telah mula mengagihkan makanan dan air kepada mangsa yang terselamat.Haiti sedang berhadapan dengan krisis kemanusiaan, politik dan keselamatan.-AFP


Lelaki New Zealand dipenjara19 tahun, dapat pampasan AS$3 juta

WELLINGTON, 18 Ogos- Seorang lelaki New Zealand bakal menerima pampasan hampir NZ$5 juta (US$3 juta) selepas dipenjarakan secara salah selama 19 tahun, umum kerajaan pada Jumaat, lapor Agensi Berita Jerman (dpa) .Pada 1986, Hall telah disabitkan dengan kesalahan membunuh Arthur Easton dan dengan sengaja mencederakan anaknya, Brendon Easton, lalu dijatuhi hukuman penjara seumur hidup. Sabitannya dibatalkan pada 2022.Kerajaan telah bersetuju untuk membayar NZ$4,933,725 sebagai pampasan bagi 19 tahun yang dihabiskannya di belakang jeriji, kata pemangku Menteri Kehakiman New Zealand Deborah Russell."Kerajaan mendapati Hall tidak bersalah dan memohon maaf tanpa syarat atas sabitan dan hukuman penjaranya."Saya mengakui bahawa permohonan maaf dan pampasan tidak dapat sepenuhnya membetulkan ketidakadilan yang telah dialami oleh Hall. Tetapi saya berharap ia sedikit sebanyak membantu Hall membina semula hidupnya dan akan membolehkannya mengejar perkara yang diingininya," kata Russell.Keluarga Hall berkata kenyataan yang dikeluarkan kerajaan bahawa Hall tidak bersalah adalah yang paling penting."Ibu Alan, Shirley, penyokong terbesarnya, telah berjuang selama beberapa dekad untuk mendengar kata-kata itu. Bahawa beliau tidak ada di sini hari ini untuk mendengar kata-kata itu dilafazkan akhirnya menjadikan detik ini pahit."Alan berusia 24 tahun ketika dia ditangkap. Dia kini berusia 61 tahun. Dengan pengumuman hari ini, Alan kini boleh memberi tumpuan kepada apa yang dinafikan daripadanya selama beberapa dekad, membina hidupnya sebagai seorang yang bebas," menurut kenyataan keluarga itu.Mereka juga berharap siasatan dapat diteruskan bagi menjejaki individu yang bertanggungjawab atas kematian Arthur.- BERNAMA-dpa


AS lulus penghantaran jet pejuang F-16 ke Ukraine

WASHINGTON, 18 Ogos- Amerika Syarikat meluluskan penghantaran jet pejuang F-16 ke Ukraine dari Denmark dan Belanda.Ia bagi mempertahankan Kiev daripada serangan penceroboh Rusia sebaik sahaja latihan juruterbang selesai.Ukraine sebelum itu secara aktif berusaha mendapatkan jet pejuang F-16 buatan Amerika tersebut, bertujuan membantu Kiev berdepan penguasaan udara Moscow.Washington memberi jaminan secara rasmi kepada Denmark dan Belanda, bahawa Amerika akan mempercepat kelulusan permintaan penghantaran F-16 ke Ukraine apabila juruterbang dilatih.Denmark dan Belanda baru-baru ini meminta jaminan tersebut bahawa A.S. mesti meluluskan pemindahan jet tentera daripada sekutunya ke Ukraine.Bulan ini, gabungan sebelas negara dijangka memulakan latihan juruterbang di Denmark. Pemangku Menteri Pertahanan Denmark, Troels Poulsen menyuarakan harapan untuk melihat hasil latihan pada awal tahun depan.-REUTERS